Favco dan Potensi IoT dengan Pembelian Exact Group

Sejarah dan rangkaian bisnes Favco

Favelle Favco
 (atau Favco) pada asalnya ditubuhkan sebagai sebuah syarikat di Australia. Syarikat ini mula membina kren bermula tahun 1962, dan berjaya memasuki pasaran Amerika Syarikat pada 1968 untuk pembinaan World Trade Centre, New York. Pada tahun 1995, Favco dibeli oleh Muhibbah Engineering Berhad dengan pegangan 59.28% sebagai bahagian bisnes kren. Dua tahun kemudian, Favco memperoleh 100% Krøll Cranes A/S yang berasal dari Sweden.

Kren Favco di WTC, New York

Favco mempunyai reputasi yang bagus di mata dunia dengan portfolio pembinaan 8 daripada 10 bangunan tertinggi dunia yang pernah dibina. Ia mempunyai 7 fasiliti yang beroperasi dari negara Malaysia, Australia, Denmark, Amerika, China, Singapura dan UAE. Jejak global ini membolehkan Favco membina kren muatan berat berdekatan dengan titik penghantaran serata dunia.

Pemerolehan Exact Group

Pemerolehan terbaru syarikat ini adalah pembelian 70% Exact Group pada Julai 2018 sebagai bahagian Automasi Pintar (Intelligent Automation). Exact Group terlibat dengan penyelenggaraan, kejuruteraan dan reka bentuk untuk perkhidmatan automasi. Pemerolehan ini dilihat sebagai pelaburan ke hadapan apabila melihatkan dunia yang bergerak ke arah Industry Revolution 4.0.

Buat masa ini, Favco sedang memberikan tumpuan untuk memahami bisnes Exact Group yang berpotensi memberikan sinergi kepada bisnes kren mereka. Mereka sudah pun melengkapkan kren dengan teknologi internet. CEO juga ada mengatakan bahawa mereka boleh mengawal kren di TRX dari pejabat kalau nak, cuma mereka tak berbuat begitu.

Produk dan servis yang ditawarkan

Jualan dan sewaan kren

Antara produk yang disediakan Favco adalah kren Offshore, kren menara dan kren pelabuhan. Produk ini ditawarkan dalam bentuk jualan, sewaan dan servis penyelenggaraan. Kebanyakan pelanggan mereka berada dalam sektor pembinaan, oil & gas dan perkapalan. Dalam laporan kewangan terbaru, Favco mencatatkan RM 457.7 juta revenue dalam bisnes kren. Sebanyak 36.8% adalah hasil jualan tempatan dan selebihnya di luar negara.

Favco menyatakan bahawa pasaran sewaan semakin besar berbanding jualan kren baru. Jadi ini merupakan strategi mereka ke hadapan. Selain itu, Favco juga ingin memasuki pasaran kren bersaiz lebih kecil. Setakat ini mereka mendapat hasil yang menggalakkan dengan jualan model baru mereka sebanyak 11 unit terjual kepada satu klien.

Automasi Pintar

Pembelian Exact Group membolehkan Favco menyediakan perkhidmatan dalam bahagian automasi secara umum sama ada untuk oil & gas, pembinaan, pengeluaran, automotif dan sebagainya. Exact Group kini memegang lebih daripada 20 kontrak penyelenggaraan dengan kebanyakan syarikat oil & gas utama di Malaysia. Mereka juga sedang menjalankan perkhidmatan gas monitoring untuk
Gas Malaysia
.

Persaingan antarabangsa

Favco adalah pemain industri antarabangsa dalam industri kren. Persaingan bisnes adalah dengan syarikat German, Perancis dan New York. Kren Favco dibuat di Senawang menggunakan teknologi mereka sendiri. Operasi Favco di rantau Asia juga membolehkan penghantaran dibuat dengan lebih cepat. Dari segi persaingan, Favco mendapat kelebihan dari segi kos pembuatan yang lebih murah dan lokasi yang lebih strategik.

Sekilas pandang ke pasaran dan kewangan

Prestasi kewangan Favco semakin bagus walaupun pasaran yang agak perlahan pada 9 bulan pertama 2018. Walaupun aktiviti oil & gas semakin banyak berbanding beberapa tahun terkini, namun   belum mencapai tahap yang memuaskan. 3 bulan terakhir 2018 pula memberikan pulangan yang baik pada jumlah kerja yang wajar.

Revenue pada tahun 2018 dicatatkan pada RM 531 juta iaitu hampir sama dengan tahun sebelumnya pada RM 526 juta. Revenue ini terdiri dari bisnes kren sebanyak RM 458 dan Exact Group sebanyak RM 73 juta. Ia menunjukkan bahawa bisnes kren mencatatkan revenue yang lebih rendah, namun CEO menjangka angka untuk kren akan menjadi lebih baik pada tahun hadapan dengan tamatnya krisis oil & gas buat Favco.

Rumusan Laporan Kewangan Favco

Potensi lebih baik di masa depan

Dalam laporan kewangan, butiran kewangan dari Exact Group hanya mula dicatat sejak pertengahan tahun 2018, maka tahun hadapan akan menunjukkan angka revenue yang lebih banyak dalam laporan kewangan akan datang. CEO juga menjangka revenue akan meningkat untuk tahun 2019. Ini adalah berdasarkan pasaran kren yang akan menjadi lebih stabil dan jumlah buku pesanan sebanyak RM 637 juta setakat 29 Mac 2019. Revenue dari Exact Group pula dijangka sebanyak RM 120 hingga RM 140 juta untuk tahun kewangan yang penuh.

Favco menjangka pasaran yang lebih stabil pada masa hadapan. Dengan pemerolehan Exact Group, ia membolehkan kren Favco disepadukan dengan fungsi IoT. Namun buat masa ini, teknologi ini masih diteroka untuk kegunaan bisnes. Pasaran kren pula semakin bergerak ke arah sewaan berbanding jualan. Potensi sewaan juga adalah besar dan Favco melihat trend ini dalam pandangan yang positif.


Frontken Bersiap untuk Keluaran Cip 3nm Menjelang 2022

Frontken
 merupakan sebuah syarikat yang menunjukkan pertumbuhan kewangan yang baik sejak beberapa tahun kebelakangan ini. Pendapatan dan keuntungan menunjukkan kenaikan yang kukuh, manakala pergerakan saham pula telah menaik melebihi 500% sejak awal 2019 hingga ke hari ini. Dalam post kali ni, kita akan kenal lebih dalam tentang syarikat yang bernama Frontken ini.

Aktiviti perniagaan

Perniagaan yang diceburi oleh Frontken mempunyai tahap teknikal yang agak tinggi pada awalnya. Namun, kita akan lihat satu per satu dengan lebih terperinci. Secara ringkasnya, kita boleh fahami teknologi yang digunakan Frontken adalah untuk memanjangkan hayat peralatan.

Surface Metamorphosis Treatment

Surface metamorphosis
 adalah sebuah istilah umum yang digunakan untuk apa-apa perkhidmatan rawatan permukaan bahan. Bagi Frontken khususnya, mereka menawarkan khidmat
Thermal Spray Coating
 untuk menyalut sesebuah bahan atau peralatan dengan lapisan mengikut keperluan pelanggan. Bahan yang disalut ini terdiri daripada pelbagai penggunaan kejuruteraan termasuk
piston rod
, paip besi,
valve
,
pressure vessel
 dan sebagainya. Industri yang terlibat dalam perkhidmatan ini boleh terdiri daripada oil & gas, janakuasa tenaga dan
marine
.

Perkhidmatan surface metamorphosis ini membolehkan sesebuah permukaan itu diubah untuk meningkatkan kecekapan, hayat atau rupa. Proses ini adalah salah satu penyelesaian kepada pemilik bahan, peralatan atau kelengkapan untuk menyelesaikan masalah penggunaan dari segi kehausan, hakisan dan sebagainya. Ia dikatakan sebagai satu penyelesaian yang berpatutan berbanding membelanjakan R&D mencipta bahan baru untuk memanjangkan hayat bahan. Frontken merupakan pendahulu pasaran dalam perkhidmatan ini di pasaran Asia Tenggara.

Pasaran thermal spray coating secara khususnya terbahagi kepada pasaran utama (primary), dan kedua (secondary). Pasaran utama merujuk kepada pasaran OEM untuk produk yang dilengkapi dengan teknologi ini untuk memanjangkan hayat produk. Pasaran kedua merujuk kepada pasaran penyelenggaraan dan baikpulih peralatan yang mengalami kesan gunaan.

Precision Cleaning

Perkhidmatan pembersihan jitu atau precision cleaning merupakan proses pembersihan berpiawai tinggi, meninggalkan kurang dari 0.3 micron zarah bahan pencemar. Dalam kebanyakan industri kejituan berteknologi tinggi (high-tech precision industry), pembersihan jitu adalah proses keperluan sebelum pemasangan dibuat. Perkhidmatan ini juga merupakan aktiviti rutin penyelenggaraan untuk mengelakkan pencemaran zarah yang boleh jadi memakan kos.

Proses ini boleh jadi proses pelengkap dalam perkhidmatan Thermal Spray Coating tadi, kerana sesebuah permukaan itu perlulah dibersihkan dahulu sebelum disalutkan. Namun, perkhidmatan ini juga boleh berdiri dengan sendirinya dalam industri semikonduktor. Bahan asas semikonduktor yang bermula dari wafer adalah bahan yang sensitif terhadap apa-apa pencemaran. Ia dihasilkan dalam
cleanroom
 di mana tiada apa zarah pencemaran boleh dijumpai di dalamnya. Peralatan yang mengendalikan wafer ini juga perlulah bebas daripada pencemaran zarah bagi mengelakkan kerosakan pada wafer.

Peralatan CVD dan senarai peralatan dikendalikan Frontken

Dalam segmen ini, Frontken mempunyai beberapa kaedah pembersihan iaitu
spray cleaning
,
immersion cleaning
, dan
ultrasonic cavitation and implosion
. Selain semikonduktor, perkhidmatan ini juga ditawarkan kepada industri oil & gas dan perubatan.

Khidmat kejuruteraan

Selain proses yang khusus tadi, Frontken juga menawarkan
khidmat kejuruteraan
 yang lebih umum. Perkhidmatan ini juga bertujuan melengkapi kerja-kerja baikpulih peralatan, maka mereka juga membuat kerja seperti pembikinan (fabrication)
spare part
. Mereka juga membuat
dynamic balancing
 untuk peralatan berputar seperti turbin,
generator
, enjin, pam dan sebagainya.

Pendapatan lebih banyak di Taiwan

Frontken memiliki 5 buah anak syarikat yang menawarkan perkhidmatan yang dibincangkan tadi di beberapa buah negara, iaitu Malaysia, Singapura, Indonesia dan Taiwan. Di Taiwan, Frontken memiliki Ares Green sebanyak 91.25% yang menyumbangkan sebanyak 65% daripada pendapatan pada tahun 2020.

Bila sebut Taiwan, secara automatik kita boleh bayangkan sebuah negara utama semikonduktor. Dalam konteks Frontken, kita boleh ingat pada
TSMC
, syarikat pengeluar semikonduktor terbesar di Taiwan, dan salah satu terbesar dunia. Taiwan merupakan penyumbang pendapatan Frontken terbesar sejak tahun 2016. Semikonduktor pula menunjukkan pendapatan yang semakin naik sejak tahun 2011 dari sekitar RM 99 juta sehingga mencecah RM 300 juta pada 2020. Sekiranya kita gabungkan kedua-dua kata kunci ini, kita boleh bayangkan mereka berada dalam perniagaan yang baik.

Pejabat utama TSMC. Gambar: TSMC

Taiwan bukanlah satu-satunya geografi di mana mereka tawarkan perkhidmatan untuk industri semikonduktor. Di Malaysia dan Singapura juga, perkhidmatan ini ditawarkan. Namun, pelanggan utama Frontken merupakan syarikat Taiwan dan pada tahun 2020, menyumbangkan 36% daripada pendapatan tahun keseluruhan. Pelanggan mereka di Taiwan sahaja terdiri daripada lebih 150 syarikat. Mereka juga mempunyai perancangan pengembangan perniagaan di Taiwan.

Kilang baru di Taiwan

Pada April baru ini,
Ares Green membeli kilang baru
 di Kaohsiung Science Park, Taiwan bernilai RM 53 juta dengan bangunan berkeluasan 10,972 kaki persegi. Keluasan ini membolehkan pemasangan ruang pengeluaran sebesar 2.5 kali ganda fasiliti sedia ada. Setakat ini, fasiliti mereka telah pun dianggap sebagai fasiliti terbesar dunia (untuk advanced cleaning).

Kaohsiung Science Park. Gambar: Ministry of Science and Technology, Taiwan

Kilang ini dijangka akan mula beroperasi pada separuh kedua 2022, sejajar dengan pengeluaran cip
node 3 nm
. Mereka akan menggunakan teknologi pembersihan termaju untuk node 3nm ini, dan juga untuk 2 nm dan 1.4 nm yang akan datang. Perkembangan teknologi ini akan memberi pertumbuhan yang baik kepada mereka dalam 5 hingga 8 tahun akan datang.

Menimbang peluang di Arizona

Perkembangan peristiwa
TSMC membuka kilang wafer di Arizona
 menjemput pelbagai persoalan sekiranya Frontken akan turut menjejakkan tapak di sana. Frontken berada dalam perbincangan yang berterusan bersama pelanggan mereka untuk membuka kilang di sana untuk memberikan perkhidmatan sokongan.

Buat masa ini, pelbagai persoalan yang masih berada dalam perbincangan, seperti struktur kos, persoalan sama ada berbaloi atau tidak, dan sebagainya. Namun, mereka bersetuju dengan pelanggan untuk memberikan sokongan dari jauh. Sekiranya mereka memutuskan untuk memasuki Arizona pula, ia tak semestinya berlaku ketika awal pengeluaran dibuat.

Kelebihan perniagaan Frontken

Dalam AGM, terdapat beberapa persoalan, salah satunya (
Q&A nombor 27
) bertanyakan tentang bagaimana mudah atau susahnya klien mereka menukar vendor, contohnya menukar Frontken dengan penyedia perkhidmatan lain. Jawapan balasnya, proses untuk mendapatkan kelayakan ini memakan masa. Ia mengambil masa sekitar 3 bulan untuk membuat satu wafer. Bahagian peralatan yang bersih ini mestilah diuji untuk beberapa pusingan, maka hampir 6-12 bulan diperlukan sebelum pertukaran dibuat.

Gambar: Jabil

Selain itu, penglibatan Frontken dalam industri semikonduktor ini adalah pada
fasa front-end
 sebagai perkhidmatan sokongan. Fasa ini merupakan fasa awal pengeluaran semikonduktor, oleh itu, mana-mana cip sama ada untuk EV atau smartphone, secara tidak langsung disokong oleh perkhidmatan pembersihan jitu Frontken.

Untuk perkhidmatan thermal spray coating pula, ada kelebihan yang boleh dirasakan dalam industri janakuasa tenaga. Pemain industri besar seperti GE, Siemens, Alstom dan Mitsubishi Heavy Industries pada asalnya mempunyai bahagian perkhidmatan selepas jualan untuk kerja-kerja selepas penyelenggaraan. Namun, penghantaran mengambil masa yang lama kerana ia perlu dihantar ke kilang asal barangan ini dibuat.

Gambar: Siemens

Pemain industri ini juga tidak mahukan peralatan mereka contohnya gearbox, compressor dan turbin dihantar ke pesaing mereka bagi mengelakkan teknologi kejuruteraan ditiru. Oleh itu, kehadiran penyelenggara pihak ketiga seperti Frontken merupakan satu penyelesaian yang baik bagi mereka. Kita boleh lihat pada awal penyenaraian Frontken, mereka mempunyai Siemens sebagai pelanggan utama dalam segmen perkhidmatan ini. Malah, pelanggan utama mereka sebelum tahun 2020 dilaporkan dari perkhidmatan kejuruteraan.

Kesimpulan

Frontken memasuki pasaran yang diceburi ketika penggunaan dalam pasaran belum lagi meluas. Ketika tersenarai pada tahun 2006, mereka merupakan antara pemain terawal industri untuk perkhidmatan yang mereka tawarkan. Kini, mereka merupakan antara pemain utama dan sangat dikenali untuk bidang kepakaran mereka. Dalam AGM baru-baru ini, CEO juga menyatakan keyakinan untuk pertumbuhan syarikat ke hadapan.

Antara perkara yang mungkin kurang disenangi tentang perniagaan Frontken ini ialah pertumbuhan mereka bergantung kepada pertumbuhan pelanggan mereka. Sekiranya pelanggan mereka mendapat lebih banyak projek, maka barulah ia akan memberikan kelebihan kepada Frontken. Walaubagaimanapun, kilang baru Ares Green berpeluang untuk memberikan perkhidmatan kepada kapasiti yang lebih banyak. Persoalan yang bermain sekarang ialah kebolehan mereka untuk menjayakan kilang baru ini supaya dapat memberikan pulangan yang optimum.

Penafian: Artikel ini bertujuan untuk menyampaikan maklumat yang team iSaham pelajari tentang syarikat ini. Sebarang penilaian positif atau negatif haruslah dipertimbangkan oleh pelabur sendiri untuk membuat keputusan pelaburan.


Fungsi Terbaru Broker Mplus

Artikel ini menyenaraikan fungsi-fungsi terbaru dalam Mplus. Artikel ini akan sentiasa dikemaskini sekiranya terdapat fungsi baru pada masa akan datang.

3 Nov 2020 - Kemaskini aplikasi mobile M+ Online

Klik gambar untuk besarkan

Satu daripada dua kemaskini terbaru untuk aplikasi mobile M+ Online ialah fungsi kemaskini password. Sekiranya anda terlupa password, kini anda boleh tekan
forgot password
 dari aplikasi mobile M+ Online. Satu kotak input akan keluar untuk mendapatkan beberapa maklumat tentang anda termasuk nombor pengenalan diri dan soalan keselamatan. Setelah berjaya masukkan jawapan, anda akan boleh masukkan password baru yang ingin digunakan.

Klik gambar untuk besarkan

Kemaskini kedua untuk aplikasi mobile M+ Online ialah fungsi yang ditunggu ramai iaitu Modify Order. Kini, anda boleh ubah pesanan yang telah diletakkan dengan hanya menggunakan aplikasi mobile. Sebelum ini fungsi ini hanya membolehkan anda mengurangkan lot pesanan. Kini anda boleh ubah bilangan lot dan harga sama ada untuk dikurangkan atau ditambah.

14 Jan 2020 - M+ Wiz Lite

Klik gambar untuk besarkan

Kini anda boleh guna ciri tambahan baru yang menarik dalam Mplus, dinamakan M+ Wiz Lite. Ciri ini berfungsi sebagai screener tambahan membolehkan anda mencari saham menggunakan signal-signal seperti Volume increase, price breakout, buyers intact, RSI oversold, bullish MACD. Cara menggunakan fungsi ini: Log in akaun mplus anda, klik nama saham (right click) dan pilih M+ Wiz Lite. Kemudian, tekan bahagian Alerts di sebelah kanan.

3 Dis 2018 - Sokongan browser selain IE

Klik gambar untuk besarkan

Platform Mplus kini boleh diakses di Google Chrome, Safari, Firefox dan pelayar selain Internet Explorer. Pengguna Mac tidak perlu lagi menggunakan VirtualBox atau mode dua OS. Masalah yang sering berlaku sebelum ini seperti download CAB files semasa pertama kali akses juga tidak lagi diperlukan.

23 Nov 2018 - Interactive Chart

Klik gambar untuk besarkan

Interactive Chart kini menggunakan HTML5, jadi tidak perlu lagi download dan kemas kini java. Interactive Chart juga diperkemas lagi dengan memberi penunjuk aras support & resistance pada daily chart.

14 Sep 2018 - FPX Deposit

Klik gambar untuk besarkan

Klik gambar untuk besarkan

Cara deposit ke akaun Mplus dipermudahkan lagi dengan FPX Deposit. Dengan cara ini, pengguna tidak perlu lagi upload resit selepas membuat pembayaran dan pembayaran akan masuk serta merta (instant). Pengguna juga tidak dikenakan apa-apa caj dengan menggunakan fungsi ini. Untuk cara-cara menggunakan FPX deposit boleh rujuk
di sini
.

Buka akaun Mplus bersama kami dan dapatkan akses premium iSaham secara percuma

Fungsi-fungsi di atas memudahkan pelabur memulakan langkah dalam pelaburan saham, mengkaji saham dan membuat jual beli dalam saham. Ditambah dengan
brokerage fee
 yang rendah (serendah 0.05% untuk intraday dan 0.08% untuk trade biasa), pastinya Mplus merupakan broker yang sesuai untuk anda.

Bukan itu sahaja, sekiranya anda buka akaun Mplus bersama team kami, anda akan mendapat akses
pro iSaham
 secara percuma. Akses premium seperti ini selalunya dijual pada harga ribu-ribu setahun. Untuk mendapat maklumat atau membuka akaun dengan team kami, sila hubungi
iSaham Support
.


Gaya Pelaburan di Pasaran Saham

Semua pelabur, termasuk pelabur individu hingga pengurus wang profesional mempunyai gaya pelaburan tersendiri. Gaya pelaburan ini merujuk kepada strategi khas yang digunakan berdasarkan tujuan pelaburan mereka. Strategi atau gaya pelaburan yang sesuai untuk anda mungkin tidak sesuai bagi sahabat anda atau pelabur lain.
Oleh itu, artikel ini akan mengupas tentang beberapa jenis gaya pelaburan yang ada di dalam pasaran saham.

Pelaburan Aktif vs Pelaburan Pasif

Strategi utama pelaburan aktif biasanya adalah fokus kepada mendapat keuntungan yang tinggi dalam jangka masa pendek. Gaya pelaburan ini mungkin serasi untuk pelabur yang mempunyai toleransi risiko yang tinggi kerana mereka akan membeli dan menjual saham secara kerap. Pelabur aktif ini akan sentiasa memantau portfolio mereka. Maka, ia sesuai kepada individu yang tiada halangan untuk selalu melihat pergerakan pasaran sahamnya.

Sebaliknya, pelaburan pasif pula sesuai kepada pelabur yang gemar dengan pelaburan yang berisiko rendah. Mereka tidak perlu melihat skrin komputer sepanjang hari untuk memantau pergerakan saham yang dibeli seperti pelabur aktif. Hal ini kerana, strategi pelaburan pasif ini adalah beli dan simpan untuk mendapat keuntungan dalam jangka masa panjang. Contoh pelabur pasif ini seperti
 swing trader, position trader
 atau
investors.

Growth vs Value

Growth style
 atau gaya pelaburan pertumbuhan memberi tumpuan kepada saham syarikat yang pendapatannya meningkat lebih pantas daripada kebanyakan saham lain. Saham ini sering disebut sebagai
overvalued.
Strategi
growth style
 ini adalah dengan mencari saham yang kadar pertumbuhan pendapatan tinggi, pulangan ekuiti (ROE) yang tinggi, margin keuntungan yang tinggi dan hasil dividen yang rendah.

Sementara itu, pelaburan
value style
 pula akan mencari saham
undervalued
. Gaya pelaburan nilai ini lebih fokus untuk membeli syarikat yang fundamental bagus dengan nilai yang rendah, dengan jangkaan bahawa ia akan memberikan pulangan yang baik pada masa akan datang. Oleh itu, strategi pelaburan ini adalah dengan mencari saham
price to earning ratio
 yang rendah,
price to sales ratio yang
rendah, dan hasil dividen yang tinggi.

Market Cap

Market Capitalization style
adalah strategi pelaburan yang memilih saham berdasarkan saiz syarikat.
Market cap
 ini merujuk kepada jumlah nilai keseluruhan saham syarikat dan akan dikategorikan seperti
s
mall cap, mid cap
 dan
blue chip
. Keterangan lebih mendalam tentang
market cap
 boleh dirujuk di
sini
.
 Pelabur perlu mengambil kira semua kategori ini kerana syarikat dengan
market cap
 berbeza mempunyai risiko dan pulangan berbeza bergantung kepada keadaan pasaran.

Saham
small cap
 kebiasaanya mempunyai risiko lebih tinggi berbanding
blue chip
. Walaupun ia kadangkala memberikan pulangan yang tinggi, tetapi juga mempunyai
volatility
yang tinggi.
Sebaliknya, saham
blue chip
 adalah syarikat besar yang telah lama wujud dan didagangkan di pasaran saham. Sesetengah syarikat ini membayar dividend secara konsisten kepada pelaburnya. Oleh itu, kebiasaan pelabur melabur di dalam saham ini untuk jangka masa panjang.

Rumusan

Mungkin ada sebilangan pelabur mempelbagaikan sekuriti dalam portfolio mereka mengikut semua strategi yang telah dibincangkan, ada juga menggunakan satu strategi sahaja. Namun, ia bergantung kepada pelabur masing-masing yang menentukan berdasarkan tahap risiko, umur, masa, dan tujuan pelaburan mereka. Hal ini kerana tiada jenis strategi pelaburan yang betul atau salah. Oleh itu, kenal pasti gaya pelaburan yang sesuai dengan diri anda.

Rujukan

The balance

Investopedia


George Kent, Meter Air dan Projek Kereta Api Berpisah Tiada

George Kent (Malaysia) Berhad
 ditubuhkan di Pulau Pinang pada tahun 1936 sebagai cawangan kepada syarikat induk pada masa itu, George Kent Ltd United Kingdom. Syarikat induk ini nampaknya sudah pun tak wujud, maka George Kent (Malaysia) adalah badan organisasi tempatan yang mampu membuat keputusan untuk mereka sendiri. Kini, George Kent adalah syarikat kejuruteraan yang mantap, yang terlibat dalam inftastruktur air, pengangkutan kereta api dan juga pembinaan hospital.

Gambar: George Kent

Tan Kay Hock dan Najib Razak

Tan Sri Dato' Tan Kay Hock merupakan pengarah di George Kent dengan pegangan terbesar sebanyak 39.15%. Pegangan ini termasuk milikan peribadi dan juga melalui Johan Equities Sdn Bhd dan pelbagai lagi syarikat Holdings Limited yang menjadi pemegang saham kepada George Kent. Tan Kay Hock ni merupakan golf buddy kepada bekas perdana menteri, Dato' Seri Najib Razak. Kita dapat lihat lepas daripada pertukaran kerajaan, saham syarikat ini jatuh teruk. Jadi itu adalah antara cerita berkaitan politik dalam syarikat ni, kita tengok pula apa aktiviti dan potensi syarikat.

Khidmat yang ditawarkan oleh George Kent

Meter Air

Produk yang paling sinonim dengan George Kent ialah meter air yang telah pun dijalankan lebih 80 tahun yang lalu. Mereka memiliki kilang yang mengeluarkan pelbagai jenis meter air sama ada perumahan, komersial mahupun industri. Kapasiti pengeluaran mereka untuk produk ini adalah 2.5 juta setahun, dan pendapatan untuk segmen menyumbang sebanyak RM133.1 juta untuk tahun kewangan 2019. Meter air ini juga dibekalkan ke lebih 40 buah negara seluruh dunia. Terkini, teknologi terbaru mereka smart metering technology kini berada dalam fasa percubaan dan akan mula dikomersialkan pada tahun ini.

Kejuruteraan

Segmen kejuruteraan dalam portfolio George Kent terdiri daripada jalan kereta api (rail), hospital dan infrastruktur air. George Kent mula terlibat dalam projek sambungan laluan untuk LRT pada tahun 2012 yang menyambungkan Sri Petaling ke Putra Heights. Kini, projek yang sedang berjalan untuk projek rail adalah MRT2 dan LRT3. Kerja-kerja yang terlibat dalam segmen rail ini adalah pemasangan trek, pentauliahan sistem kawalan tren dan juga engineering, procurement, construction, testing and commissioning.

Hospital Endokrin Putrajaya

Dalam bahagian hospital, pada tahun 2016 mereka berjaya memenangi tender untuk reka dan bina dua buah hospital iaitu Hospital Tanjung Karang dan Hospital Endokrin Putrajaya. Pembinaan dua buah hospital ini dilaporkan berjalan mengikut jadual untuk disiapkan pada tahun 2020.

George Kent juga merupakan pemain infrastruktur air yang agak senior iaitu selama 30 tahun. Di luar Malaysia, mereka mempunyai ekuiti dalam konsesi air PNG Water Limited di Papua New Guinea. Di sini, mereka mengendali loji rawatan air Mount Eriama yang menghantar 184 juta liter air sehari ke kawasan Port Moresby.

Tinjauan ekonomi kepada bisnes

Ekonomi Malaysia pada tahun 2018 terus memberi cabaran kepada syarikat yang terlibat dalam projek besar kerajaan. GDP dari 5.7% pada tahun 2017 berkurang kepada 4.7% pada 2018. Semua sektor kecuali perkhidmatan menunjukkan pertumbuhan yang lebih perlahan berdasarkan tahun ke tahun. Kedudukan kerajaan baru membawa kepada pengurangan kos perbelanjaan kerajaan yang mengakibatkan pemansuhan, penangguhan atau tawaran semula projek besar.

Gambar: George Kent

Antara projek yang melibatkan George Kent adalah LRT3, di mana usaha sama antara mereka dengan MRCB ditukar daripada Project Delivery Partner kepada kontraktor. Kontrak untuk projek ini bernilai RM 11.4 bilion, dan kerja pembinaan dijangka bersambung pada lewat tahun 2019. Projek MRT2 yang dijalankan dengan usaha sama CCCC mengalami pengurangan kos sebanyak RM 3.6 bilion untuk kerja bawah tanah. Namun kontrak yang dianugerahkan oleh MRT Cort pada Ogos 2016 berjalan seperti perjanjian asal.

Perjanjian dengan Honeywell dan pengembangan bahagian meter air

Buat masa ini, meter air yang dibekalkan oleh George Kent tidak dibuat sepenuhnya oleh mereka sendiri. Sebahagian komponen perlu ditempah dari luar untuk dipasang di kilang mereka. Oleh itu, mereka telah menandatangani perjanjian jangka masa panjang dengan Honeywell untuk teknologi pembuatan jitu. Ini membolehkan kawalan yang lebih baik kepada kualiti dan stok yang dipegang. Perjanjian ini juga membolehkan George Kent jual produk mereka ke 15 kawasan baru di rantau Asia.

Buat masa ini, bahagian meter air menyumbangkan sebanyak 20% kepada keseluruhan keuntungan George Kent. Mereka kini menyasarkan angka yang lebih tinggi iaitu 50% dalam jangka masa pendek dan 75% jangka masa panjang. Ini adalah berikutan kelembapan industri pembinaan jalan kereta api tempatan.

Prestasi kewangan 2019

Pendapatan George Kent buat tahun 2019 dicatatkan pada RM432 juta, berkurang sebanyak 30% daripada tahun 2018. Keuntungan sebelum cukai pula adalah pada RM128 juta, berkuran sebanyak 20% daripada tahun sebelumnya. Seperti yang telah dinyatakan oleh George Kent, pengurangan ini adalah disebabkan cabaran dalam bisnes terutamanya bahagian pembinaan yang melibatkan projek yang ditangguhkan.

Walaupun kelihatan tak begitu banyak memandangkan banyak penyertaan dalam projek mega, sebenarnya ia belum dapat dilihat dalam laporan kewangan kerana ianya dimasukkan dalam laporan syarikat usaha sama MRCB-GK. Nilai tempahan dalam bahagian kejuruteraan dicatatkan pada RM5.08 bilion ketika AGM dilangsungkan, dan akan terserlah dalam pendapatan untuk 5 tahun yang akan datang.

Rancangan masa depan

George Kent terus berusaha mendapatkan projek kejuruteraan tempatan dan luar negara. Ini termasuklah peluang projek laluan kereta api dan infrastruktur air yang berpotensi memberikan pulangan sebanyak RM2.5 bilion. Antaranya mereka berminat untuk memasuki tender ECRL yang kini dihidupkan semula oleh kerajaan. Dari segi pengembangan bisnes pula, sebanyak RM40 juta diperuntukkan untuk mengembangkan bahagian meter air. Proses ini dijangka akan berjalan buat masa 2 tahun yang akan datang.


Glostrext - Dana IPO untuk Mengembangkan Perniagaan di Singapura

Butiran IPO syarikat Glostrext

Latar belakang perniagaan syarikat

Glostrext Berhad merupakan syarikat pakar instrumentasi dan pengujian geoteknikal yang menyediakan perkhidmatan instrumen, ujian dan pemantauan untuk projek pembinaan, bangunan dan infrastruktur yang telah selesai seperti kedai, pangsapuri, kompleks membeli-belah, pencakar langit, lebuh raya dan terowong.

Model perniagaan syarikat adalah seperti di bawah:

Rekod prestasi perkhidmatan syarikat

Sejak permulaan perniagaan pada tahun 1992, Glostrext mempunyai rekod prestasi lebih daripada 30 tahun dalam perkhidmatan instrumentasi dan pengujian geoteknikal. Prestasi ini boleh dilihat melalui penglibatan syarikat dalam projek perkhidmatan untuk bangunan Merdeka PNB 118 dengan anggaran nilai projek sebanyak RM 2.7 juta. Selain itu, Glostrext juga terlibat dalam projek perkhidmatan untuk pembinaan stesen MRT di Singapura dan stesen MRT2 dan LRT3 di Malaysia.

Ia juga disokong dengan 13 projek perkhidmatan yang sedang dan telah berjaya diselesaikan dengan setiap nilai projek melebihi RM 0.50 juta. Setakat 30 Jun 2023, Glostrext mempunyai jumlah buku pesanan (
order book
) sebanyak RM 8.94 juta.

Prestasi kewangan syarikat

Secara keseluruhan, pendapatan syarikat mencatatkan sedikit penurunan dari tahun kewangan 2020 hingga 2023 kerana jumlah pendapatan yang lebih rendah dicatatkan pada tahun kewangan 2023 diperoleh daripada segmen penyediaan peralatan instrumentasi dan perkhidmatan ujian beban statik.

Segmen perkhidmatan instrumentasi cerucuk dan ujian beban statik merupakan segmen perniagaan yang menyumbang lebih daripada 80% kepada pendapatan syarikat. Dari jumlah sumbangan ini, Singapura menyumbang lebih daripada 60% kepada pendapatan syarikat.

Pelanggan utama syarikat

Syarikat Glostrext mempunyai lima pelanggan utama yang menyumbang kepada hasil pendapatan syarikat. Sepanjang empat tahun kewangan, syarikat Asia Piling Co Pte Ltd, Pintary Foundations Pte Ltd, Aneka Jaringan Sdn Bhd, TPW Engineering Pte Ltd dan Enconpile (M) Sdn Bhd (anak syarikat Econpile Holdings Berhad) merupakan pelanggan-pelanggan utama yang menyumbang kepada pendapatan syarikat.

Kelebihan daya saing

Selain mempunyai pengalaman dalam industri perniagaan yang dijalankan, operasi Glostrext di Singapura dan Malaysia memberi kedudukan yang baik untuk memperoleh manfaat daripada kewajiban dan peraturan yang ditetapkan oleh kerajaan masing-masing dalam pengujian cerucuk dan pemantauan struktur dan tapak pembinaan. Selain itu, dengan memanfaatkan pengalaman selama 31 tahun dan kepakaran dalam industri perniagaan, Glostrext juga telah melancarkan platform WiNA pada tahun 2022 menggunakan teknologi IoT bagi memenuhi keperluan industri. Oleh yang demikian, melalui kelebihan daya saing yang dimiliki oleh Glostrext ini, syarikat berada dalam kedudukan yang baik untuk mengeksploitasi peluang-peluang perniagaan ini.

Strategi IPO dan masa depan

Dengan dana sebanyak RM 11.7 juta, syarikat Glostrext merancang untuk mengembangkan perniagaan di Singapura dalam perkhidmatan instrumentasi dan pemantauan, dan keperluan modal kerja untuk menampung pengembangan perniagaan.

Selain itu, dana yang diperoleh daripada IPO juga akan digunakan untuk membiayai aktiviti kajian dan pembangunan untuk meningkatkan perkhidmatan sedia ada termasuklah menaiktaraf platform WiNA.

Dana yang diperoleh daripada IPO akan digunakan untuk tujuan pengembangan perniagaan dan modal kerja, kajian dan pembangunan dan lain-lain lagi.

Berdepan dengan risiko cukai pendapatan

Memandangkan Glostrext mempunyai anak syarikat di Singapura, Glostrext mungkin akan berdepan dengan risiko cukai pendapatan daripada sumber luar negara yang  akan dikenakan pada masa akan datang. Hal ini demikian kerana dividen yang diterima sebelum 1 Januari oleh anak syarikat mereka, Glostrext Singapura dikecualikan daripada cukai pendapatan.

Berdasarkan pengumuman daripada Kementerian Kewangan Malaysia, Glostrext Singapura masih mendapat pengecualian cukai pendapatan yang tertakluk kepada syarat-syarat kelayakan tertentu. Walau bagaimanapun, tiada jaminan bahawa pengecualian cukai ini akan diteruskan pada masa akan datang.

Kesimpulan

Glostrext Berhad merupakan syarikat yang mempunyai kepakaran dalam instrumentasi dan pengujian geoteknikal untuk projek-projek pembinaan dan infrastruktur di Singapura dan Malaysia. Berdasarkan tahun kewangan yang dikaji, walaupun syarikat mempunyai rekod prestasi yang kukuh selama lebih daripada 30 tahun, prestasi kewangan syarikat menunjukkan sedikit penurunan dalam pendapatan pada tahun kewangan 2023 yang disebabkan oleh pendapatan yang rendah daripada salah satu segmen perniagaan syarikat. Glostrext juga menghadapi risiko cukai pendapatan yang mungkin akan dikenakan terhadap anak syarikat mereka di Singapura. Walau bagaimanapun, dengan kelebihan daya saing yang dimiliki oleh mereka, mereka merancang untuk mengembangkan perniagaan mereka di Singapura dengan menggunakan dana IPO yang bakal diperoleh.


Haily Group Meluaskan Pasaran dalam Industri Pembinaan di Johor

Haily Group
adalah sebuah syarikat yang terlibat dalam segmen pembinaan bangunan yang beroperasi di Johor. Butiran IPO Haily adalah seperti di bawah:

Harga IPO:

RM 0.68

Status syariah:

Dinilai syariah oleh SAC

Pasaran:

ACE Market

Market Capitalisation:

RM 121.26 juta

Nisbah PE:

11.6 (FYE 2020)

Permohonan ditutup:

07 Julai 2021 (5.00 p.m.)

Cabutan saham:

12 Julai 2021

Tarikh penyenaraian:

21 Julai 2021

Bisnes Haily

Haily sudah beroperasi selama 14 tahun yang mempunyai dua anak syarikat dikenali sebagai Haily Construction dan Haily Machinery. Haily Construction terlibat dalam industri pembinaan iaitu bangunan kediaman dan bangunan bukan kediaman.

Haily Construction juga bertanggungjawab untuk keseluruhan projek termasuk persekitaran binaan luaran meliputi
civil and infrastructure works
 dalam kawasan pembinaan serta fizikal bangunan. Manakala, Haily Machinery melaksanakan perkhidmatan sewaan peralatan dan mesin pembinaan.

Antara projek kediaman yang dilaksanakan oleh Haily di Kulai, Johor. Gambar:
Haily

Berdasarkan propektus setakat 10 Jun 2021, Haily memperolehi kontrak projek pembinaan sebanyak RM 460.04 juta. Pembinaan ini masih berada di fasa awal dan dijangka siap sepenuhnya antara tahun 2021 sehingga 2023. Projek ini melibatkan pembinaan
residential single dwelling building, non-residential, clubhouse,
bangunan pejabat, asrama pekerja, sekolah dan pembinaan infrastruktur kejuruteraan awam.

Mereka merupakan kontraktor gred G7 yang berdaftar dengan CIDB. Gred 7 adalah gred teratas dalam senarai pendaftaran gred CIDB yang membolehkan pihak kontraktor membida tender tanpa had nilai projek. Sepanjang penubuhannya, Haily telah terlibat sebanyak 65 projek pembinaan bangunan dengan nilai kontrak RM 1.29 bilion. Antara pelanggan Haily Group iaitu IJM Properties, IOI GROUP, Mahsing, Meridin East, Tek Land dan lain-lain.

Gambar: Haily

Kesan Covid-19 terhadap bisnes

Apabila wabak pandemik Covid-19 menular di Malaysia menyebabkan kerajaan melaksanakan Perintah Kawalan Pergerakan (PKP). Secara tidak langsungnya, Haily menerima tempias beberapa projek yang mengalami kelewatan dan penangguhan dari tarikh asal siap. Penangguhan ini menyebabkan pendapatan syarikat yang sepatutnya diperolehi pada tahun 2020 akan diterima pada tahun 2021.

Pada 27 April 2020, Haily telah memohon kebenaran daripada MITI untuk meneruskan pembinaan melibatkan 4 projek dalam fasa 90% siap. Projek ini telah menerima kelulusan pada 18 Mei 2020. Pada awalnya, pendapatan Haily mengalami penguncupan daripada RM 16.25 juta pada Februari sehingga RM 1.99 juta pada bulan April 2020.

Namun, pendapatan Haily kembali meningkat pada bulan Jun 2020 dengan mencatatkan RM 21.13 juta selepas projek ini berjaya disiapkan sepenuhnya. Selepas penangguhan aktiviti tapak pembinaan disebabkan PKP 3.0 bermula pada 1 Jun sehingga 28 Jun 2021. Haily menjangkakan penangguhan ini akan memberi kesan kepada laporan tahunan kewangan 2021.

Prestasi kewangan

Haily menunjukkan pendapatan yang menaik pada tahun 2018. Ia meningkat sebanyak  42.64% daripada RM 121.83 juta tahun 2017 kepada RM 173.79 juta tahun 2018. Manakala keuntungan bersih tertinggi adalah pada tahun 2017 sebanyak RM 12.55 juta dan juga merupakan margin keuntungan tertinggi sebanyak 10.3%.

Meskipun pada tahun 2020 negara mengalami wabak pandemik Covid-19, namun pendapatan dan keuntungan masih meningkat jika dibandingkan pada tahun sebelumnya 2019. Unjuran pendapatan tahun 2020 mencatatkan RM 166.13 juta dan keuntungan sebanyak RM 10.44 juta. Apa yang positifnya, Haily kembali menunjukkan unjuran peningkatan margin keuntungan dari tahun 2018 sebanyak 4.9% sehingga tahun 2020 sebanyak 6.3%.

Secara keseluruhannya, nilai pendapatan dalam segmen pembinaan Haily mengalami fasa menaik bagi bangunan kediaman dan menurun bagi bangunan bukan kediaman. Pada tahun 2020, pendapatan segmen bangunan kediaman mencatatkan RM 144.93 juta berbanding sebanyak RM 29.59 juta tahun 2017. Peningkatan ini disebabkan Haily menumpukan pasaran bangunan kediaman terutamanya di Kulai dan Johor Bharu.

Menurut data statistik tahun 2020, 64.1% jumlah pembinaan di Johor merupakan bangunan kediaman. Ia meliputi 23,150 unit di Johor yang merangkumi 48.7% di Johor Bharu dan 7.7% di Kulai. Manakala, bangunan bukan kediaman menunjukkan unjuran penurunan sebanyak dari RM 91.08 juta tahun 2017 kepada RM 18.95 juta tahun 2020. Selain itu, pendapatan lain yang diterima melibatkan infrastruktur kejuruteraan awam dan sewaan mesin pembinaan.

Strategi IPO dan masa depan

Haily akan mengumpul dana sebanyak RM 20.40 juta melalui IPO ini. Dana ini akan digunakan untuk tujuan tersebut:

Dana

Nilai (Juta)

Peratusan (%)

Pembelian mesin pembinaan, peralatan melibatkan pengurusan kontrak dan teknologi software dalam sistem perakaunan serta peralatan pejabat.

4.20

20.59

Modal kerja

6.00

29.41

Bayaran hutang bank

7.00

34.31

Perbelanjaan penyenaraian

3.20

15.69

Jumlah

20.40

100.0

Daripada jumlah keseluruhan dana IPO RM 20.4 juta, sebanyak 21% digunakan untuk perbelanjaan modal seperti pembelian mesin pembinaan, peralatan melibatkan pengurusan kontrak dan lain-lain.

Menjangkakan segmen pembinaan bangunan akan berkembang di Johor, Haily merancang pembelian mesin pembinaan seperti
scaffolding, backhoe loaders,
 dan
tractors.
Pembeliaan ini akan mengurangkan kebergantungan terhadap jentera pembinaan yang disewa.

Selain itu, pembelian
tractor
 baharu akan meningkatkan kecekapan pergerakan ke tapak binaan dan mengurangkan kos penyelenggaraan jika berlakunya kerosakan. Hal ini disebabkan kos untuk membaiki kerosakan
tractor
 baharu lebih murah jika dibandingkan
tractor
 lama.

Dari segi modal kerja, Haily memperuntukkan RM 6.0 juta untuk pembayaran kepada perkhidmatan subkontraktor dan peralatan bahan binaan. Manakala, RM 7.0 juta diperuntukkan untuk pembayaran hutang bank.

Analisis bisnes dan industri Haily

Haily Group lebih menumpukan pasaran pembinaan di Johor berbanding negeri lain di Malaysia. Oleh sebab itu, kita akan berikan lebih tumpuan dari segi sudut makroekonomi terhadap geografi negeri ini untuk menilai potensi syarikat pada masa hadapan. Penilaian ini melibatkan industri pembinaan bangunan kediaman dan bangunan bukan kediaman.

Gambar: Segmen pasaran geografi di Johor

Prestasi industri pembinaan

Pada tahun 2020, GDP sebenar dalam industri pembinaan telah menunjukkan unjuran penurunan sebanyak 19.4%. Penurunan ini disebabkan syarikat dalam industri pembinaan terjejas dari segi kekurangan bahan binaan, tenaga buruh berkurangan, dan pengoperasian tapak binaan ditutup disebabkan pandemik Covid-19.

Bank Negara Malaysia berpendapat ekonomi Malaysia akan kembali pulih sedia kala dengan mencatatkan pertumbuhan GDP sekitar 6.0% sehingga 7.5% serta industri pembinaan juga dijangka mengembang sebanyak 13.4% pada tahun 2021.

Secara keseluruhannya, Malaysia mencatatkan kenaikan nilai kerja pembinaan dari 2015 hingga 2019, dan mengalami kejatuhan pada 2020. Namun, ia masih menunjukkan perkembangan pada tahun 2020 jika dibandingkan 2015. Trend yang sama dapat diperhatikan untuk geografi Johor dengan mencatatkan nilai konsisten antara RM 20 juta sehingga Rm 28.4 juta. Walau bagaimanapun, pada tahun 2020 berlakunya penurunan dengan mencatatkan sebanyak RM 12.14 juta.

Nilai kerja pembinaan

CAGR (2016-2020)

Malaysia

-1.8%

Johor

-18.5%

Prestasi industri hartanah

Secara umumnya, nilai dan jumlah transaksi hartanah menunjukkan trend tidak konsisten dan penurunan dari tahun ke tahun bagi jenis hartanah kediaman, komersial dan industri

Gambar: Transaksi jumlah unit hartanah di Malaysia dan Johor

Bekalan akan datang

Secara ringkas, bekalan di ketiga-tiga jenis hartanah ini menunjukkan penurunan  terutamanya di Johor. Ia mencatatkan 170,707 unit pada tahun 2017 kepada 119,815 unit pada tahun 2020. Bekalan akan datang di Johor bagi segmen bangunan kediaman lebih menumpukan
landed properties
. Pada penghujung tahun 2021, sebanyak 117,818 units melibatkan 74.5% (87,808 units) adalah
 landed properties
.

Johor Bharu dan Kulai merupakan kawasan yang berlakunya kepesatan dari segi populasi penduduk dan peningkatan pelaburan projek. Kepesatan ini akan memberi kesan kepada permintaan terhadap bangunan kediaman, aktiviti perindustrian dan lain-lain.

Persaingan

Haily Group adalah syarikat kontraktor Gred 7 yang merupakan satu gred tertinggi dalam sistem berdaftar dengan CIDB. Jika dilihat jumlah syarikat yang berdaftar G7 ini bukanlah sedikit. Berdasarkan laporan Vital dalam propektus sehingga 8 Jun 2021, sebanyak 8,657 syarikat Gred G7 yang didaftarkan di Malaysia. Dalam jumlah ini sebanyak 702 syarikat Gred 7 di Johor.

Oleh itu, wujudnya persaingan yang tinggi terhadap sektor pasaran pembinaan dalam kalangan pemain industri ini. Di bawah ini adalah syarikat yang tersenarai awam dalam industri sama dengan Haily berdasarkan jumlah pendapatan yang diperolehi.

Syarikat

Market Cap (RM Juta)

Nisbah PE

GP Margin

AME

1,101

20.3

31.6

KERJAYA

1,427

15.1

16.6

GDB

496

17.4

11.6

TCS

169

12.0

15.1

HAILY

121.26

11.6

16.5

SUNCON

2,093

27.8

17.4

INTA

157

14.4

9.5

Perbincangan

Melihat secara keseluruhannya, Haily mencatatkan permodalan pasaran sebanyak RM 180.27 juta. Permodalan pasaran ini agak kecil, jika dibandingkan dengan pemain industri pembinaan yang lain. Berdasarkan laporan kewangan 2020 dalam propektus , syarikat ini dinilai pada nisbah PE 11.6. Nisbah ini lebih rendah jika dibandingkan dengan nisbah PE median
sektor pembinaan
pada nisbah 16.1. Seandainya kita menjangkakan syarikat ini mengembang sekurang-kurangnya ke tahap median sektor pembinaan, maka kita boleh jangkakan ada lagi faktor kenaikan pada masa hadapan.

Haily menunjukkan prestasi kewangan pendapatan yang memberangsangkan sepanjang tempoh dalam laporan tersebut. Kita dapat lihat prestasi ini terus meningkat terutamanya dalam segmen bangunan kediaman. Haily juga berhasrat untuk melibatkan diri dalam pasaran pembinaan dalam daerah lain di Johor. Sebelum ini, Haily lebih menumpukan di kawasan Kulai dan Johor Bahru. Pada 10 Jun, Haily telah menerima kontrak pembinaan di kawasan Pontian.

Dari sudut positifnya Johor merupakan negeri yang ke-4 di Malaysia dari segi pertumbuhan GDP tertinggi selepas Selangor, Kuala Lumpur dan Sarawak. Secara tidak langsungnya, akan memberi peluang pertumbuhan dalam segmen pembinaan bangunan disebabkan peningkatan ekonomi di Johor. Namun, syarikat perlu membuktikan keberkesanan selepas penyenaraian di Bursa Saham.

Antara risiko yang mungkin akan dihadapi oleh Haily adalah, cabaran terhadap pasaran hartanah perumahan di Johor. Laporan Vital Factor juga menunjukkan hartanah tidak terjual di Johor antara tertinggi di Malaysia. Pada tahun 2020, data menunjukkan 23.8% perumahan tidak terjual di Malaysia terletak di Johor. Ia melibatkan sejumlah 7,030 unit perumahan yang bernilai RM 5.5 bilion.


Haiwan yang Boleh Diperhatikan Dalam Saham

Dalam mana-mana situasi harian, kita dapat lihat pelbagai rencam dan ragam pada sekeliling kita. Daripada pemerhatian kita ini, banyak ragam pada persekitaran yang boleh kita kaitkan dengan hidupan sekeliling kita, antaranya persamaan dengan haiwan. Begitu juga saham, ada banyak ragam yang kita lihat pada pasaran ini yang kita persamakan dengan ragam haiwan. Dalam post kali ini, kita lihat beberapa ragam saham yang kita samakan dengan haiwan.

1. Lembu jantan

Kenapa pasaran yang tengah naik disebut pasaran bullish? Dalam pasaran saham, lembu jantan adalah satu haiwan yang dikaitkan dengan keberanian. Ia menyerang secara berkejaran dalam keadaan meluru dan menaikkan mangsanya ke udara. Inilah yang berlaku pada pasaran saham apabila ia dikatakan bullish, atau kelembuan. Bukanlah saham itu dikatakan terbang, namun pelabur menjadi berani dan saham secara umumnya bergerak dalam keadaan menaik.

2. Beruang

Kenapa pasaran yang tengah turun disebut pasaran bearish? Apabila kita melihat beruang, secara automatik kita akan menjadi lebih berjaga-jaga. Seekor beruang akan menyerang dengan bergusti sehingga lawannya rebah ke tanah. Inilah yang berlaku apabila pasaran saham dikatakan bearish atau dibayangi beruang. Keyakinan kita untuk berpegang kepada saham yang selama ini bergerak dalam keadaan baik digoyah dengan kehadiran beruang. Akhirnya, pegangan itu dilepaskan ketika kita berasa paling takut.

3. Jerung

Kita seringkali melihat dari kaca TV bahawa jerung adalah sejenis ikan yang sangat berkuasa di lautan luas. Ianya ganas, berkuasa, laju, dan sangat licik. Begitulah jerung-jerung yang kita kenal dalam saham. Mereka adalah pelabur-pelabur besar yang boleh menjadikan sesebuah saham itu bergerak secara luar biasa. Namun, kehadiran jerung ini bukan senang disedari atau dikesan. Apabila kita tahu, harga saham pun telah bergerak. Anda boleh ke screener jerung dengan screener
Jerung X
 dan
Jerung Y
. Jerung Z masih belum ada setakat ini.

4. Bilis

Ikan bilis adalah sejenis ikan-ikan kecil yang menghuni di lautan yang luas. Mulutnya kecil, hanya boleh makan sedikit demi sedikit. Itulah dia pelabur-pelabur runcit seperti kebanyakan kita ini. Modal tak besar, namun sentiasa melabur untuk keuntungan demi keuntungan.

5. Kanggaru

Gambar: Zoo Negara

Mungkin kita tak sedar selama ini bagaimana "kanggaru" dieja dalam bahasa melayu. Itulah dia ejaannya untuk haiwan kangaroo yang suka melompat-lompat. Apabila pasaran berada dalam keadaan bulllish dan bearish silang berganti, ia akan membentuk indeks yang naik turun. Sekejap di atas, sekejap turun semula ke lantai. Itulah dia yang dikatakan sebagai "kangaroo market" atau pasaran kanggaru.

6. Kucing

Dua tiga kucing berlari, mana nak sama si kucing belang yang comel macam di atas ni? Namun dalam dunia pasaran saham, istilah saham yang dirujuk mungkin tak sedap didengar lepas melihat gambar kucing yang comel di atas. Istilah ini ialah kucing mati melantun atau
dead cat bounce
. Ianya merujuk kepada sebuah pasaran yang sedang mengalami penurunan yang kuat, diikuti dengan kenaikan yang sementara. Begitulah kudrat seekor kucing di hujung hayatnya.

7. Turtle

Istilah kura-kura mungkin boleh bawa sebuah konotasi negatif yang menggambarkan ianya suatu yang perlahan. Namun dalam situasi pelaburan, anda mungkin pernah atau pertama kali mendengar istilah turtle trading system. Ianya sebenarnya tak begitu berkait dengan sifat kura-kura itu sendiri. Ianya mendapat nama dari idea pencipta sistem ini dalam menghasilkan pelabur secara cepat dan berkesan sebagaimana dia melihat kura-kura diternak. Anda boleh baca lebih lanjut tentang turtle trading system di tulisan yang lain, dan
screener ini
 juga boleh didapati di iSaham.


Hari Air Sedunia - Kenali Saham berkaitan Utiliti Air

Hari air sedunia disambut pada 22 Mac setiap tahun sejak 1993. Hari air sedunia ingin membangkitkan kesedaran mengenai hakikat bahawa masih terdapat 2.2 bilion orang di dunia yang tidak mempunyai akses kepada air paip yang bersih dan selamat. Sustainable Development Goal (SDG) ke-6 yang digariskan oleh PBB menyatakan bahawa dunia ingin mencapai bekalan air yang kondusif buat semua menjelang 2030.

Hal ini kerana pada hari ini satu daripada tiga orang di dunia hidup tanpa bekalan air minuman yang selamat. Disebabkan permintaan yang tinggi terhadap air, menjelang 2050, kemungkinan 5.7 bilion orang akan hidup selama sebulan dalam setahun tanpa air yang mencukupi. Menjelang 2040, permintaan terhadap bekalan air dijangka meningkat 50% berbanding permintaan terhadap tenaga sebanyak di pentas global sebanyak 25%. Mari kita lihat saham-saham yang berkaitan dengan utiliti air ini.

Ranhill

Ranhill
 merupakan syarikat konglomerat yang terlibat dalam sektor tenaga dan air. Ranhill juga memiliki, membangunkan dan mengoperasikan aset jana tenaga. Dalam bidang air terawat pula, Ranhill membekalkan air dan juga merawat air di loji penapisan sebagai perkhidmatan tambah nilai.

Di Johor, Ranhill menyelia 44 loji penapisan air dan membekalkan air ke seluruh Johor untuk 3.8 juta pelanggan. Sektor persekitaran menyumbang 80% kepada jualan Ranhill, lebih daripada sektor tenaga. Sementara itu, dalam perkembangan terbaru pada Disember 2020, Ranhill telah mendapat kebenaran (lesen) untuk membekalkan air di Johor untuk tiga tahun seterusnya dari SPAN.

Puncak Niaga

Puncak Niaga
 membekalkan air terawat kepada pelanggan di Putrajaya dan Kuala Lumpur. Selain dari loji rawatan air, Puncak Niaga juga mempunyai bisnes di dalam bidang minyak dan gas. Baru-baru ini, Puncak Niaga telah mendapat amaran UMA dari Bursa Malaysia kerana harga sahamnya melonjak naik dengan tiba-tiba. Puncak Niaga telah dikenakan UMA tetapi syarikat itu mengatakan ia tidak tahu sebab mengapa harga sahamnya melonjak 14.5 sen kepada 42.5 sen pada Disember 2020.

Tetapi, syarikat itu ada mengatakan ia mungkin ada kaitan dengan usahanya untuk meraih RM200 juta ringgit dari pemegang saham sedia ada menerusi eksesais korporat dalaman iaitu dengan menerbitkan saham baru. Pada suku pertama 2021, Puncak Niaga telah mencatatkan keuntungan sebanyak 43.47 juta ringgit setelah rugi sejak 2016.

Salcon

Salcon
 merupakan syarikat yang terlibat dalam pembekalan air terawat di China, Malaysia, Vietnam, Thailand, dan lain-lain. Dalam pengumuman kepada Bursa pada 9 March 2021, Salcon telah membeli balik 342,000 saham pada harga 0.235 sen sesaham. Selain itu, Salcon juga telah membeli 51% saham dalam JR Engineering and Medical Technologies (M) Sdn Bhd. Syarikat ini mengilangkan sarung tangan getah; suatu komoditi yang hangat di pasaran sekarang.

Salcon mempunyai beberapa projek loji air yang sedang dilaksanakan yang memberikan keuntungan kepada Salcon. Projek itu termasuklah projek air terawat Langat yang sudah siap 90%. Selain itu, terdapat projek pembekalan air di Haiphong, Vietnam yang dijangka siap pada 2020. Terdapat juga projek stesen pam air di Ambatale, Sri Lanka yang juga dijangka siap pada 2020.

Brite Tech

Brite Tech
 ataupun BTech merupakan syarikat yang terlibat dengan membekalkan air terawat. Daripada aktiviti perniagaan itu, 87.41% jualan dicatatkan dari segmen perniagaan ini. Dalam nilai ringgit, ini berjumlah 24.348 juta. Oleh kerana pendapatan yang meningkat, BTech telah mencatatkan keuntungan yang lebih tinggi sebelum cukai iaitu sebanyak 7 juta ringgit berbanding 5 juta ringgit pada tahun 2018.

Selain itu, BTech telah merancang untuk memperluaskan aktiviti perniagaan ke bidang yang lain. Bidang itu masih dalam perbincangan dan akan dimuktamadkan. Hal ini kerana menurut laporan ke Bursa Malaysia pada 6 November 2020, Hong Leong telah memberikan pembiayaan sebanyak 16.4 juta ringgit kepada BTech untuk membina kilang di Klang. Sebahagian wang itu akan digunakan untuk membeli tanah tapak kilang dan sebahagian lagi untuk membina kilang itu.

Penglibatan antarabangsa

Sesetengah syarikat di atas membekalkan air di Malaysia. Sementara itu, sesetengah yang lain terlibat dalam pembekalan air terawat di China, Thailand, Sri Lanka, India dan lain-lain. Pada waktu yang sama, mereka merupakan syarikat yang mempunyai operasi yang pelbagai. Ke arah memastikan bekalan air yang mapan buat semua penduduk dunia, kerjasama di peringkat antarabangsa amat diperlukan dalam dunia perniagaan bekalan air terawat.


HeiTech Antara Syarikat Integrasi Sistem Terawal di Malaysia

HeiTech Padu Berhad adalah sebuah syarikat perkhidmatan IT global dan asalnya berada di bawah syarikat Permodalan Nasional Berhad. Syarikat ini yang sebelumnya bernama PNB Information Technologies Sdn Bhd kemudiannya dibeli oleh Padujade Corporation Sdn Bhd. Padujade dimiliki secara majoriti oleh Dato’ Sri Mohd Hilmey Bin Mohd Taib yang merupakan presiden kepada kumpulan HeiTech. Pada tahun 2000, HeiTech telah disenaraikan dalam Bursa Malaysia dan merupakan antara syarikat terawal yang menerajui bidang IT di Malaysia.

Integrasi Sistem sebagai aktiviti utama

Bisnes utama kumpulan HeiTech ialah perkhidmatan integrasi sistem dan pembinaan aplikasi. Perkhidmatan ini merangkumi pelbagai industri, antaranya keselamatan nasional (pengurusan identiti), pengangkutan, pertahanan, penjagaan kesihatan dan juga kewangan. Selain itu, mereka juga menyediakan sokongan infrastruktur IT yang melibatkan perkhidmatan pemusatan data dan rangkaian. Aktiviti-aktiviti ini dapat dicerminkan pada kontrak-kontrak yang dibuat dengan agensi kerajaan yang merupakan klien utama mereka.

HeiTech terlibat dalam sistem pengurusan identiti dengan kerajaan

Antara kontrak yang telah dianugerahkan kepada HeiTech tahun ini ialah:

Smart Parking dengan Majlis Perbandaran Seberang Perai & Majlis Bandaraya Pulau Pinang

Critical Care Information System untuk Unit Rawatan Intensif (ICU) 11 buah hospital di bawah Kementerian Kesihatan

Pembaharuan lesen perisian dan rangka sistem LHDN

Sistem aplikasi pengurusan untuk PERKESO

Kontrak-kontrak ini akan menyumbang kepada pendapatan HeiTech dalam tahun-tahun yang akan datang selama 2 hingga 7 tahun.

Permintaan teknologi lebih mencabar

Tahun 2018 dikatakan sebagai tahun yang mencabar buat HeiTech. Dalam kemajuan teknologi dan perkhidmatan berasaskan teknologi, terdapat pelbagai bentuk perkhidmatan yang boleh didapati di pasaran. Sesuatu teknologi itu boleh menggabungkan penggunaan peranti, sistem dan data dalam satu platform. Trend ini menimbulkan cabaran buat HeiTech untuk membina sebuah ekosistem yang menyeluruh selari dengan permintaan pasaran kini.

Sistem yang dibuat perlu menyeluruh untuk diintegrasi dengan bahagian perkhidmatan yang lain

Pelanggan HeiTech lebih banyak terdiri daripada sektor awam iaitu sebanyak 60%. Mereka boleh mendapatkan kekuatan pendapatan yang stabil dari sektor ini. Namun, presiden menyatakan bahawa mereka sedar sektor awam sahaja tidak cukup untuk mendapatkan pulangan yang memuaskan apabila melihat pada kerugian yang dicatatkan pada tahun ini. Maka usaha sedang dijalankan untuk meluaskan sumber pendapatan dengan capaian pada pengguna yang lebih luas.

Prestasi kewangan semakin teruk

Tahun 2018 menunjukkan kerugian selepas cukai sebanyak (RM 36.8 juta). Kerugian ini semakin besar berbanding tahun sebelumnya yang dicatatkan pada (RM 14.5 juta). Revenue syarikat juga berkurang iaitu daripada RM 426.9 juta pada tahun 2017 kepada RM 379.4 juta pada tahun 2018. Keseluruhan aspek kewangan menunjukkan prestasi yang semakin teruk. Walaupun pengurangan kos operasi sudah dibuat, namun ia masih tak dapat memberikan prestasi yang positif kepada kewangan mereka.

Strategi
comeback

Kumpulan HeiTech kini telah menyusun semula syarikat kepada tiga strategi teras. Dengan strategi ini, mereka ingin mengukuhkan posisi mereka untuk berdepan dengan cabaran yang akan datang dan juga dapat bertindak balas dengan lebih cekap terhadap permintaan pasaran. Teras-teras tersebut adalah:

Teras 1 - Mengukuhkan bisnes IT dan terus memberi sokongan kepada bisnes pelanggan melalui produk inovasi, penghantaran berkualiti dan perkhidmatan yang pelbagai.

Teras 2 - Maksimakan pulangan dari syarikat di bawah HeiTech

Teras 3 - Meneroka bisnes dan peluang baru

Teras 1 adalah manifestasi kepada jenama HeiTech dalam sektor IT. Di bawah teras ini, perkhidmatan integrasi sistem dan perkhidmatan IT terurus adalah fokus HeiTech untuk menyediakan perkhidmatan kepada sektor awam dan swasta. Dalam Teras 2 pula, HeiTech akan menggunakan sebaiknya syarikat di bawah organisasi mereka. Perkhidmatan yang ditawarkan termasuklah khidmat persuratan dan pemprosesan dokumen, kerja kejuruteraan untuk sektor tenaga dan juga aplikasi mobile. Untuk mencapai Teras 3 pula, kerja penerokaan untuk potensi pasaran akan dirancang sama ada dalam pasaran sedia ada ataupun yang baru.

Keadaan ke hadapan dijangka lebih bagus

HeiTech sedang membangunkan teknologi VR yang menarik perhatian ramai

Dalam AGM ke-24 yang berlangsung pada 27 Jun 2019, Presiden menyatakan bahawa HeiTech berada di kedudukan yang baik. Mereka telah pun dapat beberapa kontrak yang boleh berikan kestabilan revenue kepada syarikat untuk beberapa tahun ke hadapan. Selain itu, Kementerian Kewangan menjangka kenaikan perkembangan sektor ICT sebanyak 8.1% dalam tahun 2019. Perkembangan ini disumbangkan oleh aktiviti digitalisasi dan juga penggunaan broadband yang semakin meningkat.


Idea untuk Pemelbagaian Portfolio Pelaburan

Pemelbagaian atau diversification adalah satu cara yang boleh membantu mengurangkan risiko dalam pelaburan. Ada pelbagai cara yang boleh digunakan untuk pemelbagaian, sama ada mempelbagaikan kelas aset atau instrumen pelaburan. Ada juga yang menumpukan satu jenis pelaburan seperti membeli saham sahaja, tapi mempelbagaikan jenis strategi belian, ataupun jenis saham itu sendiri.

Mungkin anda pernah dengar “don’t put all your eggs in one basket”. Dalam pelaburan, anda boleh bayangkan meletakkan telur sepapan dalam satu bakul. Kalau satu bakul tu jatuh, maka pecahlah kesemua telur tadi. Maka untuk mengurangkan risiko, letaklah telur anda dalam beberapa bakul. Kalau satu bakul jatuh, kita masih ada bakul yang lain untuk dibuat makan.

Bagaimana untuk pelbagaikan portfolio?

Seperti yang disebut tadi, pemelbagaian dapat membantu mengurangkan risiko pelaburan. Dari sudut statistik, memegang 5 saham adalah lebih baik daripada memegang satu saham sahaja. Namun, memegang lebih dari 5 saham tidak memberi begitu banyak perbezaan. Malah, anda mungkin akhirnya membuat kesilapan dengan over-diversify portfolio anda. Kita akan lihat jenis-jenis pemelbagaian ini dengan lebih lanjut.

1. Pemelbagaian Kelas Aset

Kelas aset ini boleh terdiri dari ekuiti saham, amanah saham, sukuk, emas, hartanah dan lain-lain. Pembahagian portfolio yang agresif akan melebihkan pada aset pegangan saham. Ketidaktentuan pada ekonomi pula akan memberikan kelebihan pada aset emas. Hartanah iaitu REIT pula merupakan aset yang lebih stabil tak mengira waktu.

2. Saluran pelaburan

Simpanan dalam institusi seperti KWSP, Tabung Haji dan ASB juga adalah salah satu saluran untuk pelaburan. Pulangan dari pelaburan ini adalah agak rendah, namun, kita boleh jangkakan risiko yang sangat rendah, jika ada sekalipun.

Selain itu,
Wahed Invest
 juga adalah sebuah saluran yang boleh digunakan untuk melabur dalam saham dengan portfolio yang terurus. Portfolio ini terdiri daripada pegangan sukuk, emas, saham Malaysia dan juga Amerika yang patuh syariah.

Seterusnya, sudah tentu ekuiti saham syarikat. Pelaburan saham adalah yang paling berisiko tinggi antara yang lain di atas. Sebuah portfolio yang agresif akan melebihkan pegangan saham berbanding pelaburan berisiko rendah seperti yang disebut tadi.

Dua jenis pemelbagaian yang kita telah sebut setakat ini tidak hanya mengambil kira pegangan dalam ekuiti saham. Seterusnya, kita lihat pemelbagaian yang boleh dikhususkan kepada pegangan saham pula.

3. Kekuatan Sektor

Sekiranya anda melabur dalam saham, anda boleh perhatikan bahawa ada sektor yang lebih terkesan dengan keadaan ekonomi semasa berbanding yang lain. Kita boleh susun portfolio dengan melebihkan saham pada portfolio dalam sektor yang mengalami impak yang positif.

Dalam keadaan sekarang, sarung tangan getah mendapat permintaan yang tinggi, seterusnya memberi kelebihan pada harga saham syarikat dalam sektor ini. Secara umum pula, sektor teknologi adalah perniagaan yang boleh mendapatkan margin keuntungan yang tinggi, dan boleh mencatatkan peningkatan yang cepat. Namun, risiko penurunan juga boleh memberikan impak negatif yang dahsyat. Maka terdapat risiko tertentu daripada sektor-sektor tertentu.

4. Saiz syarikat

Saiz syarikat mempunyai peranan kepada pergerakan saham. Sekiranya saham itu bersaiz besar, saham syarikat kebiasaannya lebih lambat untuk bergerak. Ini disebabkan oleh jumlah pelabur yang banyak dalam saham tersebut. Dalam pasaran saham, saiz syarikat ini boleh dikelaskan sebagai saham Blue Chip, mid cap dan small cap.

Blue Chip
 adalah lebih stabil dari segi kenaikan, tapi agak perlahan untuk bergerak. Saiz syarikat yang semakin kecil dari
mid cap ke small cap
 akan lebih mudah untuk bergerak, namun mempunyai risiko yang lebih tinggi secara perbandingan.

Susunan portfolio yang lebih stabil akan melebihkan pegangan Blue Chip. Portfolio agresif pula akan menumpukan lebih pegangan dalam small dan mid cap.

5. Tempoh Pegangan

Tempoh pegangan saham sama ada untuk jangka masa panjang, sederhana dan pendek juga adalah salah satu cara untuk pelbagaikan portfolio. Sebuah portfolio yang berisiko rendah akan melebihkan pegangan jangka masa panjang, diikuti dengan jangka masa sederhana.

Pegangan jangka pendek adalah lebih bersifat risiko tinggi. Jika ada modal lebih, bolehlah peruntukkan dalam jangka pendek ini untuk meng'goreng' saham. Sekiranya pelaburan jangka pendek ini dapat memberikan pulangan yang baik dalam jangka masa pendek, ia boleh menjadi 'booster' untuk menambah keuntungan. Namun, sekiranya pelaburan ini tidak memberikan pulangan yang baik pula, ia boleh menjadi
setback
 kepada portfolio anda.

Peruntukan modal

Modal adalah satu aspek yang subjektif dalam pelaburan. Ia bergantung kepada apa yang kita ada dan berbeza mengikut individu. Sebagai sebuah idea dan garis panduan yang umum, kita boleh wakilkan modal dalam bentuk carta pai. Kita bahagikan carta ini kepada 4 - 5 bahagian. 3 - 4 bahagian utama sama ada untuk portfolio yang stabil, agresif atau sederhana. Bahagian yang berbaki boleh diperuntukkan untuk seimbangkan pegangan.

Untuk membina sebuah portfolio saham yang kurang berisiko, lebihkan jenis pegangan yang lebih stabil seperti sektor yang kukuh dan saham pegangan jangka panjang. Pegangan saham pula dipecahkan kepada 3 - 4 saham yang berlainan dalam kategori pegangan jangka panjang. Selebihnya boleh diseimbangkan dengan pegangan yang sederhana atau yang agresif mengikut selera anda.

Portfolio yang agresif pula boleh dibina dengan melebihkan pegangan saham dalam sektor teknologi dan sektor semasa yang mengalami impak yang positif. Antara pegangan agresif yang lain adalah pegangan saham untuk jangka masa pendek. Peruntukkan 3 - 4 bahagian dengan saham yang berlainan untuk kategori ini. Baki untuk seimbangkan portfolio, boleh masukkan pegangan untuk jangka masa panjang atau sederhana mengikut kehendak masing-masing.

Ini hanyalah idea secara umum untuk mempelbagaikan portfolio. Idea ini secara umumnya bertujuan untuk membentuk sebuah portfolio sama ada stabil, sederhana atau agresif mengikut cita rasa sendiri. Anda ada kawalan yang penuh untuk tentukan portfolio jenis apa yang nak dibentuk. Jenis portfolio ini pula boleh berubah mengikut keadaan ekonomi semasa. Maka sekiranya keadaan memaksa anda untuk membentuk portfolio yang lebih stabil, boleh ubah jenis pegangan mengikut panduan umum seperti di atas.


Ilmu Anda Perlu Ada untuk Mula Melabur

Bila baru saja nak mula melabur mungkin anda rasa agak tercengang sekejap sebab rasa ilmu belum cukup di dada. Namun hari-hari kita dengar ada saham yang naik, tapi kita di depan platform trading tak tahu apa nak buat dan apa nak beli. Ilmu saham dirasakan belum cukup untuk melabur.

Macam-macam benda yang kita tak tahu. Kita cuma tahu dengan melabur, kita berpeluang untuk menjana pendapatan lebih. Kalau anda boleh merasai situasi seperti ini, baca lebih lanjut untuk tahu ilmu apa yang sekurang-kurangnya anda perlu ada untuk buat pelaburan yang baik.

Asas saham

Ilmu yang pertama sekali anda perlu tahu adalah tentang saham tu sendiri. Saham adalah pegangan seseorang pelabur dalam sesebuah perniagaan. Pegangan ini pula boleh dijual beli antara pelabur-pelabur lain.

Antara perkara yang membuatkan harga saham itu bergerak ialah adanya penjual dan pembeli untuk saham itu. Namun anda juga perlu tahu yang pergerakan saham bukan berlaku dalam garis lurus. Apabila ia naik, ada masanya ia akan turun. Malah, saham yang dirasakan mahal itu pun masih boleh mengalami kenaikan. Maka sekiranya anda terlepas satu peluang, tak bermakna ia terlepas selamanya.

Sesebuah saham itu boleh dilihat dari aspek potensi perniagaan untuk masa yang akan datang. Sekiranya keadaan pasaran sama ada mikro atau makroekonomi, perolehan projek baru, pengarah baru dilihat dapat memberikan potensi yang bagus kepada syarikat, maka kita boleh jangkakan pergerakan yang positif pada harga saham.

Trend pergerakan saham

Pertama sekali apabila kita nak beli saham, satu perkara yang kita harapkan daripada saham itu adalah kenaikan harga. Maka di sini, satu perkara yang masuk di akal untuk dilakukan adalah melihat pada corak pergerakan saham pada carta saham. Adakah ia menaik atau menurun?

Saham mempunyai kecenderungan untuk meneruskan pergerakannya sama ada menaik (uptrend) atau menurun (downtrend). Oleh itu, carilah saham yang uptrend, lagi bagus kalau dapat menunjukkan kenaikan sekurang-kurangnya 2 bulan. Kajian corak pergerakan saham boleh dibuat dengan semudah melihat pada carta saham.

Membuat saringan awal

Nak tunggu syarikat dapat projek bukanlah suatu perkara yang pasti. Ada tahun syarikat dapat banyak projek, tahun lain mungkin tak sebanyak mana. Jadi, kriteria yang paling asas kita boleh gunakan sebagai garis panduan adalah prestasi pendapatan dan untung rugi syarikat.

Contoh:
PPHB

Kita boleh nilai sama ada syarikat sentiasa mencari jalan untuk menambah keuntungan atau sekadar cukup untuk bertahan. Mencari syarikat yang mempunyai pendapatan dan keuntungan yang sentiasa meningkat adalah satu saringan yang sesuai digunakan sekiranya anda baru mula melabur.

Dalam iSaham, trend prestasi pendapatan dan untung rugi ini boleh dilihat di bawah carta di bahagian analisis fundamental. Saham yang bagus akan menunjukkan trend prestasi yang menaik. Penilaian ini boleh dilihat pada ukuran FCON dan cadangan FCON yang bagus adalah pada 0.6 ke atas. Untuk cari saham dengan skor FCON yang bagus, boleh lihat pada
screener FCON (Premium)
.

Support dan Resistance

Tadi, kami telah pun beritahu bahawa saham yang naik ada turunnya. Paras di mana harga saham ini cenderung untuk turun dan membuat lantunan adalah pada paras support. Sebaliknya, paras di mana saham cenderung untuk bertahan dari meneruskan kenaikan adalah dipanggil paras resistance.

Di iSaham, carian paras support dan resistance ini telah dipermudahkan dalam jadual di bahagian analisis teknikal.

Contoh:
PPHB

Gunakan ilmu support ini sebagai titik masuk atau harga belian saham. Semakin dekat anda beli dengan support, semakin rendah risiko untuk kerugian. Kriteria support ini juga ada di iSaham
dalam bentuk screener
 yang dapat mencari saham yang berhampiran dengan paras support.

Jaga emosi

Sebenarnya agak kerap juga kita jumpa pelabur yang terikut emosi dalam melabur. Bila nampak saham naik saja, mula terikut terbeli sekali dengan harapan harga naik semakin tinggi. Padahal bila tengok dari carta saham, harga dah jauh dari support. Untuk yang baru belajar saham, tak digalakkan buat begini, takut-takut anda tak tahu nak buat apa kalau saham terjunam.

Akhir kata, gunakan peringkat permulaan anda sebagai proses mencari pengalaman dan membiasakan diri dengan pasaran saham. Apabila pengalaman dan pengetahuan semakin membukit dan menggunung, anda boleh berdagang dengan lebih yakin. Yang penting sekali, anda mencuba dan sentiasa majukan diri.


Ilmu Teknikal: Asas Support dan Resistance

Dalam pelaburan saham, istilah support dan resistance adalah konsep analisis teknikal yang anda perlu faham dan semat dalam hati. Ia merupakan konsep penting yang boleh membantu kita membuat keputusan dalam proses membeli saham. Konsep ini digunakan oleh pelabur untuk menetapkan harga masuk atau keluar sesuatu saham dan mengurangkan risiko pelaburan.

Definisi Support dan Resistance

Support adalah paras sokongan harga saham di mana pergerakan saham yang menurun (downtrend) cenderung untuk bertahan. Sebaliknya, resistance pula adalah paras rintangan harga saham di mana pergerakan saham yang menaik (uptrend) mempunyai kesukaran untuk tembus. Gambaran support dan resistance ni boleh dibayangkan seperti lantai dan siling di mana lantai adalah sebagai support dan siling sebagai resistance.

Berdasarkan definisi tadi, harga di sekitar paras support adalah entry (harga beli) yang bagus sekiranya anda bercadang untuk membeli saham tersebut. Ianya lebih selamat kerana harga saham dipercayai akan melantun naik pada paras ini. Sekiranya tidak terjadi, anda boleh terus jual kalau harga saham semakin turun dari paras support. Saham yang menghampiri paras resistance pula adalah entry yang kurang bagus kerana harga mempunyai kecenderungan untuk turun semula.

Penembusan support dan resistance

Lantai atau siling dalam konsep support dan resistance adalah suatu yang bersifat abstrak dan berkaitan dengan keyakinan psikologi. Dalam mana-mana pasaran mahupun indeks, sesebuah support atau resistance masih boleh ditembusi.

Sekiranya sesebuah support ditembusi, ia adalah petanda bahawa harga saham akan turun lebih rendah. Apabila ia turun daripada support tadi, saham itu dikatakan sudah "break" support. Jika paras support ini pecah, ia akan menurun kepada tahap support yang seterusnya (atau paras support yang baru).

Sebaliknya pula akan berlaku untuk resistance. Kalau resistance berjaya ditembusi, ada kemungkinan tinggi yang saham ini akan naik lebih tinggi. Saham yang berjaya memecah atau menembusi resistance pula dikatakan sudah break resistance.

Apabila harga saham melepasi harga resistance, paras ini pula yang akan menjadi support yang baru. Situasi ini pula dinamakan Resistance Becomes Support atau RBS, dan ia dipercayai sebagai satu support yang kuat.

Kekuatan support dan resistance

Sesebuah support atau resistance mempunyai kekuatan relatifnya yang tersendiri. Ianya boleh dikaitkan dengan kekerapan saham menyentuh paras support dan resistance tersebut. Semakin kerap saham turun ke support yang sama, support itu dikatakan paras support yang kukuh. Begitu juga sebaliknya untuk resistance.

Sekiranya sebuah saham itu didapati berjaya melepasi atau memecah resistance yang kuat, saham itu dikatakan breakout. Saham yang mengalami breakout ini kebiasaannya akan melonjak dengan laju dan banyak. Maka, salah satu strategi dalam belian saham adalah cari saham yang mempunyai potensi breakout ini.

Bentuk support dan resistance

Secara asasnya, kita melihat support dan resistance sebagai paras yang berasaskan harga. Dalam pembelajaran yang lebih ke hadapan, anda akan mendapati bahawa trendline dan Moving Average juga boleh digunakan sebagai support dan resistance.

Harga saham sebagai support dan resistance

Trendline sebagai support dan resistance

Moving Average sebagai support dan resistance

Ciri support dan resistance dalam iSaham

Sekiranya anda menggunakan iSaham, ada jalan mudah untuk dapatkan paras support dan resistance. Dari laman saham, anda boleh skrol ke bawah ke bahagian “Support & Resistance” untuk mengenalpasti paras harga support dan resistance.

Carian support dan resistance dalam bahagian ini adalah berdasarkan harga. Untuk carian support dan resistance berdasarkan Moving Average dan trendline, anda boleh gunakan tool lukisan di atas carta harga saham.

Selain penanda support dan resistance di halaman saham, iSaham juga ada
screener
 yang anda boleh gunakan untuk cari
saham di paras support
.


Individu Di Sebalik Legasi Amazon, Jeff Bezos

Pengenalan laman sesawang seperti e-dagang semakin mendapat perhatian di serata dunia melibatkan pembelian secara online. Di Malaysia terdapat banyak syarikat e-dagang dikenali seperti Shopee, Lazada, Zara dan lain-lain.

Tetapi tahukah anda, terdapat sebuah syarikat e-dagang Amazon semakin mendapat perhatian sejak diperkenalkan oleh pengasasnya Jeff Bezos pada tahun 1994. Siapa sangka Bezos yang merupakan anak kelahiran New Mexico ini berjaya menempah nama sebagai orang terkaya di dunia.

Siapa Jeff Bezos?

Nama asal Jeff Bezos merupakan Jeffrey Preston Jorgensen yang dilahirkan pada 12 Januari 1964 disebuah kawasan Albuquerque, New Mexico. Ketika dilahirkan, ibunya masih dalam belasan tahun dan perkahwinan tersebut hanya bertahan selama setahun. Pada tahun 1968 ibunya telah berkahwin dengan bapa tirinya Mike Bezos seorang imigran dari Cuba.

Jeff Bezos ketika zaman remaja. Gambar: cnbc.com

Kehidupan di Texas

Dipendekkan cerita, nama keluarganya telah ditukar kepada "Bezos". Keluarga ini telah berpindah ke Houston disebabkan bapa tirinya telah diterima bekerja sebagai jurutera di Syarikat Exxon. Sepanjang usia 4 hingga 18 tahun, Bezos banyak meluangkan masa musim panas dengan datuk dan nenek seperti mengembala lembu, biri-biri dan membaiki kincir angin.

Nenek moyang ibunya merupakan peneroka terawal di Texas. Bezos telah menjadikan datuknya Pretson Gise sebagai suri teladan dalam hidupnya. Pada satu ucapan umum tahun 2010, Bezos telah mengatakan Gise mengajarnya
"it's harder to be kind than clever."

Minat mendalam dalam bidang kejuruteraan

Bakat Bezos dalam bidang kejuruteraan semakin terserlah sejak dari kecil. Beliau telah menjalankan beberapa ujikaji misalnya memasang penggera elektrik dan menjadikan stor rumahnya sebagai makmal projek sains. Atas minat yang mendalam, Bezos telah menyambung pengajian ke peringkat tertinggi dengan memasuki Universiti Princeton dalam jurusan Kejuruteraan Sains Komputer dan Elektrik.

Gambar : princeton.edu

Bermulanya Kerjaya

Selepas tamat pengajian di Universiti Princeton pada tahun 1986, beliau telah menerima tawaran bekerja di beberapa syarikat di Intel, Bell Labs dan Andersen Consulting.

FITEL

Kerjaya terawalnya bermula di Syarikat Fitel yang berasal dari Taiwan menjalankan perusahaan telekomunikasi fintech. Beliau ditugaskan di bahagian jaringan telekomunikasi dalam perdagangan antarabangsa. Bezos telah dinaikkan pangkat sebagai ketua pembangunan dan perkhidmatan pelanggan.

Bankers Trust

Pada tahun 1988, beliau telah beralih ke industri kewangan perbankan sebagai pengurus produk di Bankers Trust. Syarikat ini berfungsi dengan menjalankan perkhidmatan kewangan perbankan, pinjaman dan pengurusan dana.

D. E. Shaw & Co

Selepas 2 tahun di Bankers Trust, Bezos telah berhijrah ke D. E. Shaw & Co sebuah firma menjalankan analisis sains komputer terhadap pasaran saham. Ketika berumur 30, Bezos telah memegang jawatan naib presiden termuda dalam firma pelaburan ini.

Walaupon mempunyai masa depan yang cerah dan gaji lumayan dalam bidang kewangan, Bezos telah mengambil langkah berisiko ke dunia e-dagang. Beliau telah berhenti dari pekerjaannya pada tahun 1994 dan berpindah ke Seattle. Pemberhentian ini merupakan titik permulaan bagaimana legasi Amazon bermula.

Tercetusnya Legasi Amazon

Peningkatan gelembung internet sehingga 2,300 peratus era tahun 90-an telah memberi peluang Bezos menceburi perniagaan baharu. Beliau mendapati pada era ini kurangnya kewujudan perniagaan dalam talian internet. Bezos telah mengambil risiko dengan menubukan syarikat yang bernama Amazon pada tahun 1994. Syarikat ini menjalankan perniagaan secara talian melibatkan penjualan buku.

Gambar :
bbc.com

Dalam masa 30 hari selepas pengujian beta laman sesawang internet Amazon, ia berjaya menjual buku ke 50 buah negeri dan 45 buah negara asing. Selepas dua bulan, penjualan Amazon mencapai USD 20,000 seminggu. Pada tahun 1997, syarikat Amazon telah disenaraikan secara Initial Public Offering (IPO) sebanyak USD 18 seunit saham di NASDAQ menggunakan simbol AMZN.

Kini market capital Amazon telah mencecah USD 1.7 trilion dengan 70 peratus jualan banyak tertumpu di Amerika Syarikat. Amazon bukan sahaja terlibat dalam penjualan buku, malah meluaskan pasaran dalam penjualan barangan elektronik, runcit, pakaian, permainan video dan Kindle Direct Publishing. Perkhidmatan talian ini membolehkan pengarang dan penerbit bebas menyediakan buku dalam talian Kedai Kindle.

Pegangan Syarikat

Blue Origin

Kegemilangan dan kejayaan Amazon telah mendorong Bezos mengasaskan sebuah lagi syarikat berkonsepkan penjelajahan angkasa lepas. Beliau telah menubuhkan syarikat aeorangkasa Blue Origin pada tahun 2000. Nama syarikat diambil ilham daripada planet biru, Bumi sebagai titik asal. Ia menjalankan kajian dengan menggunakan teknologi yang memfokuskan tenaga roket dan pendaratan menegak (VTVL) untuk akses ke ruang orbit angkasa.

Pelancaran roket New Sherpard pada awal tahun 2016. Gambar: Blue Origin

Penyelidikan ini dijalankan di sebuah kawasan seluas 26 hektar di Seattle dan fasiliti pelancaran roket peribadi di West Texas. Penyelidikan ini akan memberikan perkhidmatan kepada golongan yang berminat menjelajah angkasa lepas. Menurut Reuters, pada bulan Julai 2018 syarikat ini akan mengenakan bayaran seorang penumpang sebanyak USD 200,000 sehingga USD 300,000.

Apa yang menariknya, syarikat Blue Origin telah mencapai pencapaian membanggakan dan melakar sejarah pada tahun 2015 apabila menjadi salah satu syarikat komersial pertama yang berjaya melancar roket yang boleh digunakan semula. Blue origin telah melancarkan 21 pelepasan roket sejak diperkenalkan roket New Sherpand pada tahun 2015.

The Washington Post

Syarikat akhbar ini ditubuhkan pada tahun 1877 di Amerika Syarikat yang menyampaikan maklumat isu semasa. Pada awalnya, syarikat ini dimiliki oleh Granham Family melalui pembelian pada tahun 1933. Akhirnya pada tahun 2013, Granham Family telah menjual syarikat akhbar ini kepada Bezos sebanyak USD 250 juta. Bezos telah membuat pembelian sebagai syarikat swasta bukan melalui nama Amazon tetapi atas namanya sendiri. Atas dasar hormat dan kagum Bezos telah mengekalkan segala pengurusan terdahulu The Washington Post.

Gambar :
The Washington Post

Kekayaan Semakin Meningkat

Perjalanan Jeff Bezos menjadi jutawan bermula apabila syarikatnya mula disenaraikan melalui IPO. Penyenaraian ini menyebabkan Bezos memperoleh kekayaan sebanyak USD 54 juta. Pada awal 1999, Bezos telah mencapai status Biliionaire pada usia muda 35 tahun. Namun pada tahun 6 Mac 2018, buat pertama kalinya Bezos diumumkan secara rasminya golongan terkaya di dunia selepas memintas Bill Gates dengan kekayaan sebanyak USD 112 bilion.

Kita boleh lihat kekayaan Bezos semakin meningkat dan bertambah sepanjang tahun. Malah baru-baru ini menurut Fobes, Bezos berjaya mengekalkan gelaran manusia paling kaya di dunia buat kali keempat. Walaupun dicabar sengit oleh pengasas Tesla iaitu Elon Musk, Bezos telah mencatatkan kekayaan sebanyak USD 177 bilion ketika Forbes menyusun senarai individu terkaya 2021.

Selepas 27 tahun menerajui sebagai CEO Amazon, akhirnya Bezos akan melepaskan jawatannya kepada Andy Jassy. Kini beliau bakal memegang jawatan pengerusi eksekutif Amazon. Jawatan ini akan menyebabkan beliau mempunyai banyak masa menumpukan perhatian terhadap kepentingan yang lain seperti di Blue Origin.


Industri Solar Malaysia Terus Bersinar

Industri solar Malaysia sedang mengalami pertumbuhan pesat, dengan pemain industri utama seperti Pekat Group Berhad (PEKAT), Teladan Setia Group Berhad (TELADAN), dan Solarvest Holdings Berhad (SLVEST) terus memacu ke hadapan.

Dalam berita terkini, Pekat Group berjaya memperolehi kontrak bernilai RM29.1 juta untuk projek
photovoltaics
 (PV) solar di Johor, Teladan Setia mengumumkan perancangan untuk menawarkan rumah sedia-solar di Melaka, dan Solarvest bekerjasama dengan i-Ruma untuk menghasilkan hartanah berkeupayaan tenaga bersih.

Pekat Group Dapatkan Projek PV Solar di Johor

Pekat Group akan mengendalikan kejuruteraan, perolehan, pembinaan, dan komisyen (EPCC) sistem PV solar di Johor. Projek ini dijangka bermula pada Mei 2023 dan akan siap pada Oktober 2023. Kontrak ini menunjukkan peningkatan permintaan terhadap sumber tenaga boleh diperbaharui dan potensi kuasa solar di Malaysia.

Teladan Setia Tawarkan Rumah Sedia-Solar di Melaka

Teladan Setia melalui memorandum persefaham bersama Micro Energy Holdings akan menawarkan rumah sedia-solar di Melaka. Pemaju hartanah ini telah mengintegrasikan panel solar ke dalam reka bentuk projek kediaman, mengurangkan kebergantungan terhadap sumber tenaga tidak boleh diperbaharui dan mengurangkan bil elektrik bagi pemilik rumah.

Teladan Setia akan memasang sistem solar PV daripada 2 kilowatt-peak (KWp) ke 4 KWp untuk 352 unit rumah di Taman Bertam Heights Fasa 2. Ini menandakan langkah penting ke arah menggalakkan kehidupan hijau dan pembangunan lestari dalam pasaran hartanah Malaysia.

Solarvest Berkolaborasi dengan i-Ruma untuk Hartanah Berkeupayaan Tenaga Bersih

Solarvest telah bergabung dengan i-Ruma, penyedia penyelesaian pengurusan hartanah digital, untuk mendigitalisasi pengurusan hartanah berkeupayaan tenaga bersih. Kerjasama ini bertujuan untuk menyediakan platform bagi pemilik dan pengurus hartanah memantau dan mengoptimumkan penggunaan tenaga solar mereka, disamping menyediakan sistem tempahan
EV charging
.

Perkembangan terkini dalam industri solar dan tenaga hijau di Malaysia menunjukkan komitmen negara terhadap tenaga boleh diperbaharui (
renewable energy
) dan pertumbuhan lestari. Dengan pelaburan dan fokus yang terus diberikan oleh negara dalam sumber tenaga boleh diperbaharui ini, syarikat-syarikat yang terlibat dalam sektor ini akan terus mendapat manfaat daripada projek yang ada, kolaborasi dan pelbagai aspek yang lain.

Saham-saham daripada sektor tenaga solar


Info Berguna Sebelum Anda Beli Saham Hengyuan

Peralihan Shell kepada Hengyuan

Hengyuan Refining Company Berhad
 atau Hengyuan pada asalnya adalah Shell Refining Company. Namun kita dengar berita bagaimana Shell mencatatkan kerugian dari 2011 hingga 2014. Ini diikuti pula dengan berita mereka ingin kurangkan aset pegangan mereka. Pada 2016, Shell Overseas Holdings Limited jual pegangan majoriti mereka sebanyak 51% dalam SRC kepada Malaysia Hengyuan International Limited (MHIL). Berikutan peralihan pemegang majoriti ini, MHIL pun menamakan semula SRC kepada HRC iaitu Hengyuan Refining Company.

Dipendekkan cerita, Shell Refining Company di Port Dickson kini dimiliki oleh Malaysia Hengyuan International Limited dan dinamakan semula sebagai Hengyuan Refining Company.

Produk dijual secara B2B

Garis pengeluaran Hengyuan diwarisi oleh Shell

Di Malaysia, kita dapat lihat stesen minyak Petronas, Shell dan Petron sebagai 3 syarikat utama yang mengedar minyak kepada pengguna. Tapi kita tak nampak pun Hengyuan buka stesen pam. Ini disebabkan mereka hanya menjalankan proses penapisan yang berkapasiti 156,000 tong sehari, dan produknya dijual secara B2B.

Hengyuan membeli minyak mentah serata dunia dan ia ditapis kepada beberapa kategori produk termasuk diesel dan petrol. Sesetengah produk seperti naphta dan propylene dieksport ke pasaran Asia. Hengyuan mempunyai Product Offtake Agreement masa-panjang dengan pengedar-pengedar besar di Malaysia. Mereka sentiasa mencari pelanggan baru dan saluran bekalan secara aktif di dalam dan luar pasaran Malaysia.

Projek penyelenggaraan dan naik taraf

Major Turnaround

HRC baru sahaja selesai menjalankan rutin penyelenggaraan setiap 3 tahun yang disebut sebagai Major Turnaround (MTA 2018). Dengan rutin penyelenggaraan ini, loji penapisan mereka akan lebih mampan atau sustainable untuk masa panjang (long-term). Ia juga akan memastikan operasi di loji penapisan lebih selamat, reliable dan lebih berdaya keuntungan. Operasi MTA 2018 berjalan dalam masa 11 minggu dan berjaya dicapai dengan USD 4.46 juta di bawah bajet dan dua hari awal dari jadual.

Gambar: HRC

Penapisan Euro 4M dan Euro 5

SRC sebelum ini ada menyatakan bahawa penaikan taraf loji untuk membolehkan penapisan kepada spesifikasi Euro 4M dan Euro 5 adalah satu komitmen yang tinggi bagi mereka. Jadi, MHIL dipilih sebagai pembeli pegangan terbesar kerana mereka menyatakan komitmen untuk menaik taraf loji penapisan HRC di Port Dickson. Komitmen ini terzahir di dalam Annual Report yang menunjukkan pelaburan-pelaburan yang dilakukan untuk penaikan taraf ini. Setakat ini, projek ini dilaporkan berjalan mengikut jadual.

Projek naik taraf ini akan menjadikan Hengyuan lebih berdaya saing dalam pasaran Malaysia dan luar negara. Ia juga bertujuan untuk mematuhi polisi kerajaan yang akan menguatkuasakan penggunaan Euro 4M dan Euro 5 menjelang tahun 2020. Spesifikasi ini akan digunakan sebagai polisi untuk mengurangkan pencemaran udara.

Prestasi kewangan

Pada tahun kewangan 2018, HRC mencatatkan revenue yang lebih rendah iaitu RM 11.2 bil berbanding RM 11.6 bil pada tahun 2017. Ini menunjukkan pengeluaran produk berjalan dengan lancar walaupun sedikit kekurangan disebabkan MTA. Keuntungan selepas cukai dicatatkan jatuh kepada RM 31 juta berbanding RM 930 juta, menjadikan pengurangan 96.6% daripada tahun 2017.

Keuntungan berkurang atas beberapa faktor, antaranya purata margin FIFO yang lebih rendah iaitu USD 3.0/tong berbanding USD 8.4/tong tahun 2017. Major Turnaround yang berjalan selama 11 minggu juga menyumbang kepada pengeluaran dan volume jualan yang lebih rendah. Gambaran maklumat selebihnya boleh dilihat di bawah.

Gambaran Kewangan HRC

Masa depan untuk HRC

Selepas Major Turnaround 2018, HRC sudah bersedia untuk menjalankan pengeluaran dengan lebih lancar. Naik taraf loji penapisan HRC di Port Dickson untuk Euro 4M dan Euro 5 akan menyediakan HRC untuk lebih berdaya saing di pasaran minyak yang lebih luas.


Info Berguna Sebelum Anda Beli Saham Petron

Asal Usul Petron di Malaysia

 Petron Malaysia Refining & Marketing Bhd
 atau Petron adalah sebuah syarikat minyak yang tak asing lagi di Malaysia sejak kemasukan ke dalam pasaran Malaysia pada tahun 2012. Kemasukan ini adalah melalui pembelian 65% pegangan Esso Malaysia Berhad dan sebahagian anak syarikat ExxonMobil. Berasal dari negara Filipina, Petron merupakan syarikat minyak yang terbesar di negara tersebut dan pemain downstream ketiga terbesar di Malaysia.
Sekarang ni, kita boleh tengok lebih 640 pam Petron serata Malaysia. Kita juga boleh lihat gas memasak LPG Petron (dijenamakan Petron Gasul) yang juga dijual di stesen minyak Petron.

Pasaran minyak tak menentu, keuntungan lebih rendah

Dah kenal secara luaran, kita kenal lebih dalam pula tentang syarikat Petron ni. Menurut laporan kewangan tahunan 2018, Petron mencatatkan revenue dari RM 10.3 bil kepada RM 12.0 bil dengan peningkatan sebanyak 16%. Walaupun volume jualan meningkat, keuntungan bersih dicatatkan pada RM 225 juta, iaitu berkurang sebanyak 44% berbanding RM 405 juta tahun sebelumnya.

Situasi ini dikaitkan dengan ketidaktentuan harga minyak disebabkan keadaan ekonomi global dan ketidakpastian geopolitik. Harga minyak pada umumnya adalah tinggi pada tahun 2018, namun semakin menurun menjelang hujung tahun dari USD 81 setong pada Oktober kepada USD 57 pada Disember 2018. Ringkasan selanjutnya untuk prestasi kewangan adalah seperti di bawah.

Berapa lama diperlukan untuk pemprosesan minyak?

Sesebuah fasiliti pemprosesan minyak akan mendapatkan sejumlah tong minyak dalam kuantiti yang mencukupi untuk penggunaan lebih daripada sebulan. Sebagai contoh, Petron boleh menapis sebanyak 88,000 tong sehari di fasiliti mereka di Port Dickson Refinery (PDR). Mereka akan memesan lebih dari 2.4 juta tong minyak mentah supaya stok pemprosesan mencukupi untuk tempoh masa lebih dari sebulan.

Produk Petron

Proses penapisan ini boleh menghasilkan produk petroleum yang termasuk gasolin, diesel, liquefied petroleum gas (LPG) dan bahan bakar untuk penerbangan.

Petrol dan diesel

Produk petrol dan diesel yang dijual di pam minyak Petron adalah seperti di bawah:

Jenis

Jenama

Spesifikasi

Petrol

Blaze 100

Euro 4M

Petrol

Blaze 97

Euro 4M

Petrol

Blaze 95

Euro 2M

Diesel

Turbo Diesel

Euro 5

Diesel

Turbo Max

Euro 2M

Terdapat lebih 640 cawangan dimiliki oleh Petron Malaysia Group yang merupakan pemain downstream ketiga terbesar di Malaysia. Setakat ini, spesifikasi tertinggi untuk minyak petrol keluaran mereka adalah Euro 4M, tak termasuk Blaze 95 yang masih menggunakan spesifikasi Euro 2M. Bahan bakar diesel pula sudah dijual dalam spesifikasi Euro 5 di cawangan pam terpilih, manakala yang tak terpilih pula akan menjual Euro 2M.

Gambar: Petron

Nota: Spesifikasi Euro adalah piawai tahap kebersihan pelepasan (emission) bahan bakar. Euro 2M mempunyai pelepasan sulfur pada paras 500 ppm (parts per million) manakala Euro 4M pada 50 ppm dan Euro 5 pada 10 ppm.

Produk lain

Selain bahan bakar kenderaan darat, Petron juga terlibat dalam jualan berikut:

Petron Aviation
 - Salah satu pegedar utama bahan bakar pesawat di KLIA dan KLIA2

Petron Gasul
 - Gas memasak LPG yang turut dijual di stesen minyak Petron terpilih

Naik Taraf Fasiliti

Port Dickson Refinery

Petron memiliki Port Dickson Refinery (PDR) yang menjalankan proses penapisan dari minyak mentah kepada pelbagai produk. Fasiliti ini akan dinaik taraf dengan penambahan komponen Diesel Hydrotreater. Ia akan membolehkan penapisan minyak di PDR memenuhi spesifikasi diesel Euro 5 apabila beroperasi pada tahun 2020 nanti. Ini adalah sejajar dengan rancangan kerajaan untuk menguatkuasakan penggunaan Euro 5 dan juga untuk memenuhi permintaan pasaran.

Selain itu, Petron juga dalam proses penambahan pipeline sedia ada untuk menghubungkan marine terminal offshore dengan fasiliti PDR.

Port Dickson Terminal

Mesin pengisian LPG dipasang di PDT untuk memenuhi permintaan gas LPG yang semakin meningkat.

Bagan Luar Terminal

Terminal Bagan Luar adalah fasiliti penyimpanan dan pengedaran minyak yang terletak di Pulau Pinang. Kapasiti bekalan ditingkatkan dengan penambahan tangki sebesar 50,000 tong untuk memenuhi permintaan di kawasan utara.

KLIA Aviation Facility

Servis pengisian semula bahan bakar pesawat dipertingkat dengan penggunaan hybrid refueller.

Melihat ke hadapan

Pengerusi Petron Malaysia, Ramon Ang menyatakan bahawa walaupun bersaing dengan pemain minyak yang lebih besar terutamanya China, mereka optimis dengan masa hadapan Petron. Melangkah ke hadapan, mereka akan terus perkasakan tenaga kerja mereka mengikut perancangan yang telah disusun.


Inisiatif Made In China 2025

Latar Belakang

Menjelang tahun 2015, Perdana Menteri China, Li Keqiang telah melancarkan satu polisi strategi dikenali "Made in China" (MIC 2025). Inisiatif ini bertujuan untuk memodenkan dan memantapkan sektor industri teknologi China. Strategi komprehensif ini dijalankan selama 10 tahun bermula 2015 sehingga 2025 yang menumpukan 10 sektor industri pembuatan untuk menjamin kedudukan China sebagai pelopor dalam industri berteknologi tinggi.

10 industri yang diberi perhatian:

Teknologi maklumat (AI)

Peralatan aeroangkasa dan aeronautik

Peralatan kereta api

Janakuasa tenaga

Biopharma dan perubatan

Kejuruteraan maritim dan pembuatan kapal berteknologi tinggi.

Robotik

Tenaga yang boleh diperbaharui dan kenderaan tenaga baru seperti elektrik

Agrikultur

Bahan baru

Gambar: asiabriefing.com

Peningkatan pengeluaran domestik

Rancangan penyelidikan dan pembangunan (R&D) dianggap penting supaya negara China mampu berdaya saing. Strategi ini dapat mengurangkan kebergantungan China terhadap import teknologi dari negara lain melalui inovasi mewujudkan syarikat tempatan yang mampu bersaing dalam dan luar negara.

Industri pembuatan ini bukan sahaja memfokuskan sektor huluan (upstream), malah sehingga sektor hiliran (downstream). Sekiranya berjaya, ia mampu mengubah persepsi China sebagai pengeluar barangan kos rendah dan tidak berkualiti kepada pengeluar yang mampu bersaing dengan negara maju seperti Korea Selatan, Jepun dan Jerman.

Sumber Inspirasi

MIC 2025 mengambil pendekatan strategi daripada "Industri 4.0" yang mula diperkenalkan oleh negara Jerman dari segi pembangunan ekonomi dan inovasi. I40 adalah strategi nasional yang dilancarkan pada tahun 2013 dengan menggabungkan kepakaran teknologi Jerman dalam kejuruteraan mekanikal. I40 didasarkan daripada
"German government’s High Tech 2020 Strategy"
dan merupakan salah satu daripada 10 projek utama dalam strategi 2020.

Selama 10 sehingga 15 tahun mampu meningkatkan pembuatan digital dalam rangkaian produk. Ini melibatkan penggunaan teknologi maklumat dan internet dalam syarikat-syarikat kecil serta sederhana ke rangkaian pengeluaran global. Kesannya, kita dapat lihat syarikat tersebut semakin cekap dan berdaya saing.

Gambar: evodiokaltenecker.com

Cabaran Dihadapi

Jika dilihat secara keseluruhannya, negara China menghadapi tekanan bagaimana ia perlu bersaing dengan 2 faktor iaitu ekonomi perindustrian Jepun dan Jerman yang lebih maju dan pengeluar kos yang lebih rendah di India, Brazil dan negara pengeluar lain.

Walaubagaimanapun, kebanyakkan syarikat China kurang bersedia dengan transformasi teknologi begitu mendadak. Ini dapat dilihat hanya beberapa syarikat tertentu berjaya memenuhi sasaran pihak pemerintah.

Kuasa Besar Mula Tergugat

Selepas pengumuman polisi ini dijalankan kuasa-kuasa besar mula berasa tergugat dari segi faktor ekonomi. Hal ini menyebabkan orang nombor satu di negara Uncle Sam iaitu Donald Trump paling lantang bersuara sehingga tercetusnya perang dagang antara Amerika-China. Donald Trump bertindak sedemikian untuk melindungi ekonomi negara atau 'protectionism' sehingga mengenakan tarif kepada China.

Tarif merupakan satu cukai terhadap barangan import oleh Amerika Syarikat terhadap rakan dagangan kerana mendakwa dagangan 2 hala tidak menguntungkan dan hanya merugikan Amerika Syarikat.

Selain itu, negara yang berteknologi tinggi berpendapat langkah yang dijalankan oleh negara China kurang realistik. Hal ini demikian kerana, negara China hanya menumpukan teknologi dalam pengeluaran domestik sehingga menutup persaingan antarabangsa di pasaran China.

Sementara itu, syarikat yang berpusat di Amerika Syarikat, Eropah dan negara lain bimbang kerana negara China bebas melabur di negara asing, tetapi syarikat asing perlu mematuhi segala peraturan yang ketat apabila beroperasi di negara China.

Adakah Ia Berjaya?

Selepas 5 tahun dilaksanakan adakah polisi ini benar-benar berjaya? Ya, ada beberapa produk telah berjaya menembusi pasaran antarabangsa sehingga setanding dengan produk yang lain. Jenama-jenama telefon bimbit China sudah mampu bersaing dengan pengeluar utama seperti Apple dan Samsung.

Tiga syarikat buatan China iaitu Huawei, Xiaomi dan Oppo merupakan pengeluar telefon bimbit kedua, keempat dan kelima terbesar di dunia. Realme, Vivo, Redmi, Pocopone, Oneplus juga merupakan antara produk buatan China. Apa yang mengejutkan, produk Huawei telah mengatasi pertumbuhan Apple sebanyak 41% sekitar tahun 2017 sehingga 2018.

Selain itu dalam pembuatan dron, firma Daijiang Innovation telah mendominasi pasaran dron global pada tahun 2018. Dari sektor automatif pula, syarikat Geely semakin meningkat dari segi pembuatan teknologi kenderaan.

Geely telah membeli pegangan syer Proton pada tahun 2017 dan memfokuskan pasaran di asia tenggara. Apa yang menariknya, Geely juga mempunyai pegangan syer beberapa syarikat automatif terkemuka seperti Lotus, Mercedes, Volvo, Daimler dan London taxi Cabs.


Inisiatif MESTECC ke Arah Malaysia yang Lebih Inovatif

Pada 7 November 2019 lalu, MESTECC telah merasmikan inisiatif I-CONNECT dan Malaysia Open Science Platform (MOSP). Inisiatif ini adalah usaha untuk merapatkan kerjasama (atau perkataan yang sering diulang dalam event ini - collaboration) antara akademia dengan industri.

Kerjasama antara dua pihak ini adalah penting bagi meningkatkan penyelidikan yang dipandu oleh permintaan (demand driven). MOSP pula adalah inisiatif perkongsian data di antara penyelidik supaya penyelidikan di Malaysia dapat terus berkembang ke hadapan. Kedua-dua inisiatif ini dijalankan supaya dapat menambah baik ekosistem inovasi negara.

Sebanyak RM16 juta geran R&D dari MESTECC diperuntukkan dalam empat bidang tumpuan:

Rawatan dan kesihatan

Industri 4.0

Rantaian barangan halal

Perkhidmatan kewangan Islam

Di bawah inisiatif MESTECC, I-CONNECT dilancarkan untuk memastikan geran yang diluluskan akan digunakan ke arah bidang tumpuan tadi dan juga untuk kemajuan industri sains dan teknologi. Ia akan bertindak sebagai platform yang menyambung kerjasama antara pihak akademia dan industri supaya penyelidikan akademia mempunyai nilai komersial yang lebih tinggi dan pihak industri menerima penyelesaian yang dicari.

Malaysia perlukan lebih banyak penyelidikan eksperimental

Sehingga kini, penyelidikan yang dijalankan dalam Malaysia bersifat lebih kepada penyelidikan asas (basic) dan juga terpakai (applied). Penyelidikan ini dapat membantu perkembangan ilmu pengetahuan, namun mempunyai kurang nilai komersial kerana lebih bersifat abstrak.

Pemerhatian terhadap negara maju menunjukkan negara-negara ini lebih banyak menyelidik dalam penyelidikan eksperimental. Penyelidikan eksperimental bersifat lebih praktikal dan spesifik, dan merupakan tahap yang lebih dekat ke arah pengkomersialan. Maka, penyelidikan yang bersifat industri ini dapat menjana pulangan ekonomi dalam jangka masa yang lebih segera. Ini adalah penting terutamanya kepada Malaysia yang merupakan negara membangun. I-CONNECT akan menguruskan pemilihan permohonan untuk memastikan penyelidikan itu bersifat eksperimenal.

Perkongsian data terbuka

Inisiatif kedua yang dilancarkan pada 7 November lalu ialah Malaysian Open Science Platform. Inisiatif ini akan mengumpulkan data penyelidikan supaya boleh digunakan sesama penyelidik dalam rangkaian Malaysia Research University Network. Rangkaian ini melibatkan lima universiti dan 15 institusi penyelidikan di bawah MESTECC.

YB Yeo Bee Yin menjelaskan bahawa adakalanya penyelidik di Malaysia menjalankan penyelidikan dalam bidang kerja yang sama. Ini adalah disebabkan budaya kerja bersendirian dan kurangnya perkongsian antara institusi penyelidikan. Dengan adanya MOSP, data penyelidikan boleh dikongsi antara rangkaian penyelidikan MRUN. Ini boleh mengelakkan terjadinya penyelidikan yang diulang menggunakan dana kerajaan yang sama, sekaligus dapat menyumbang kepada perkembangan dalam bidang pengetahuan tersebut.